Pemilik bengkel, pekerja asing ditahan disyaki curi komponen kereta
Oleh NOR AZIAH MAT NOH

9 Januari 2022, 7:02 pm
KUALA LUMPUR – Pemilik bengkel kereta antara ditahan bersama enam pekerja asing bagi membantu siasatan polis kes curi beberapa komponen kenderaan milik seorang pelanggan di sekitar Ampang pada Rabu lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menahan tujuh suspek tersebut selepas menerima laporan daripada pelanggan yang menghantar kereta jenis Proton Putra ke bengkel itu di Taman Keramat, Ampang pada 18 Disember lalu.
“Kesemua suspek ditahan berusia lingkungan 21 tahun hingga 60 tahun dan tidak mempunyai rekod jenayah lampau manakala saringan awal air kencing pula negatif dadah.
“Enam suspek warga asing itu telah direman hingga 19 Januari ini manakala pemilik bengkel direman hingga hari ini bagi membantu siasatan,” katanya dalam satu kenyataan.
Jelas beliau, kesemua suspek disyaki mencuri beberapa komponen kereta seperti unit kawalan enjin (ECU), kabel ‘plug’ (palam), ‘dashboard camera’ (kamera papan pemuka), ECU F1CD, bateri kereta serta penutup ‘plug’.
“Siasatan dijalankan mengikut Seksyen 379(1) Kanun Keseksaan kerana mencuri komponen kenderaan serta Seksyen 6 (1)(c) dan Seksyen 39 (b) Akta Imigresen 1959/63 kerana tiada pas sah memasuki negara.

“Pemilik bengkel berusia 60 tahun itu turut disiasat mengikut Seksyen 55 (b) Akta Imigresen 1959/63 kerana menggaji pendatang asing tanpa izin (PATI). – K! ONLINE


‘Baju saya pakai adalah ‘uniform’ kerja saya’
Oleh MOHD. HAIKAL ISA

9 Januari 2022, 7:04 pm
PETALING JAYA – Dinasihatkan segelintir peminat agar segera bertaubat kerana semakin berpenampilan seksi, pelakon versatil Nad Zainal memaklumkan, dia tidak mahu terlalu pusing tentang pendapat orang terhadap dirinya.
Kata Nad atau nama sebenarnya, Farah Nadia Zainal Abidin, dia lebih rela menjadi diri sendiri daripada terlalu memikirkan pendapat orang terutama berkaitan penampilan diri yang sudah terang lagi bersuluh, sentiasa terikat dengan tuntutan kerja seni.
“Ramai yang terima kecam itu ini sebab saya pakai seksi tapi saya memang jenis malas ambil pusing.
“Baju yang saya pakai di tempat kerja adalah ‘uniform’ kerja saya. Saya hanya menjadi diri sendiri kalau itu yang orang di luar runsingkan,”katanya kepada Kosmo! Online sebentar tadi.
Jarang menghampakan peminat dari segi terjemahan karakter dan penghayatan emosi peranan yang dijayakan sama ada di skrin televisyen mahupun layar perak, Nad berkata, seksi atau tidak, perihal berkenaan merupakan sesuatu yang bersifat subjektif.
“Terpulang mata mereka yang melihat. Saya tiada titipan nasihat buat orang yang suka mengecam tapi saya nak cakap, saya hanya akan menjadi diri sendiri.
“Dan, saya juga akan ‘all-out’ (beri yang terbaik) dalam setiap kerja atau watak diberi. Kalau orang suruh saya taubat sebelum terlambat apa semua, terima kasih untuk ingatan itu semua.’Baju saya pakai adalah ‘uniform’ kerja saya’

“Seksi atau tidak, saya sentiasa janjikan dalam lakonan yang saya jayakan bahasa saya sentiasa beri yang terbaik. Itu janji saya,” katanya lagi.
Terdahulu, Nad, 32, mencuri tumpuan dan buah mulut netizen dengan penampilan seksi terbaharu yang dikongsinya dalam media sosial.
Menerusi hantaran dalam Instagramnya, Nad berkongsi beberapa keping foto memaparkan dirinya difahamkan sedang terlibat dengan penggambaran bagi sebuah produk berjenama.
Tampil cantik dan lengkap dengan gaun berwarna merah hati, Nad sasaran kecaman netizen kerana disifatkan terlalu seksi dan tidak sesuai dengan dirinya.
“Makin cantik, Makin kurang kain. Berlakon best.
“Makin tunjuk benda tersembunyi. Mohon taubat semua. Saya pun perasan juga semenjak makin kurus ni, ish tak tahulah. Baju ambil vaksin. Kasihan laki kau kak,” tulis netizen.
Sebelum ini, ibu kepada dua cahaya mata tersebut pernah dikecam netizen gara-gara penampilan seksinya ketika bercuti bersama rakan-rakan selebriti lain di Pulau Bali, Indonesia beberapa tahun lalu.
Rata-rata peminat menyifatkan Nad sepatutnya menjaga tatasusila sebagai seorang isteri dan ibu, lebih-lebih lagi dia yang jarang sekali terpalit dengan kontroversi berpakaian seksi. – K! ONLINE


35 pengunjung, pemilik pusat hiburan ditahan
Oleh NOR AZIAH MAT NOH

9 Januari 2022, 9:26 pm
KUALA LUMPUR – Seramai 35 individu termasuk penganjur premis pusat hiburan serta warga asing ditahan kerana melanggar prosedur operasi standard (SOP) dalam serbuan di Jalan Aminuddin Baki, Taman Tun Dr. Ismail di sini, malam tadi.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya menjalankan serbuan tersebut di sebuah premis kedai dua tingkat pada pukul 10.50 malam.
“Hasil serbuan mendapati pengunjung premis dengan kapasiti yang ramai dilihat sedang berhibur sambil minum minuman keras serta tiada penjarakan sosial melanggar Peraturan 17 Akta Pencegahan dan Pengawalan Penyakit Berjangkit Pelan Pemulihan Negara (PPN) 4.
“Susulan itu polis menahan dua individu warga tempatan disyaki penganjur serta penjaga premis dan 33 orang pengunjung warga asing dari 21 buah negara.
“Kesemua tangkapan berusia lingkungan 18 hingga 56 tahun dan ujian saringan air kencing terhadap kesemua tangkapan negatif dadah,” katanya menerusi satu kenyataan hari ini.
Tambah beliau, kompaun sebanyak RM1000 turut dikeluarkan terhadap 55 pengunjung lain termasuk pemilik premis menjadikan jumlah kompaun bernilai RM56,000.

“Polis turut merampas satu unit ‘mixing console’, pembesar suara dan satu unit mikrofon.
“Kes disiasat dibawah Seksyen 4 Akta Hiburan, Seksyen 22(b) APPPB 1988, Seksyen 6(1)(c) Akta Imigresen 1959/63 dan Peraturan 17 PPDPPB 2021,” ujarnya. – K! ONLINE.


Wanita sesat di Taman Botani ditemui selamat
Oleh SAFINA RAMLI

9 Januari 2022, 9:19 pm
GEORGE TOWN – Seorang wanita yang dilaporkan sesat ketika melakukan aktiviti pendakian di Taman Botani di sini semalam ditemui selamat hari ini.
Mangsa yang dikenali sebagai Dewi ditemui pada pukul 2.57 petang di kawasan itu oleh pasukan bomba dalam keadaan keletihan.
Jurucakap Jabatan Bomba dan Penyelamat negeri berkata, operasi itu disertai oleh 44 orang terdiri daripada 12 anggota bomba, bomba sukarela (dua), polis (11) dan Angkatan Pertahanan Awam (19).
“Operasi dijalankan di kawasan air terjun dengan jarak kira-kira 2 kilometer (km) dari kaki bukit.
“Pencarian dibahagikan kepada empat sektor yang bermula dari kawasan air terjun dalam radius 2 km,” katanya dalam satu kenyataan hari ini.
Menurut jurucakap tersebut, mangsa kemudiannya dihantar ke Hospital Pulau Pinang untuk tindakan selanjutnya.

Terdahulu, Kosmo! Online melaporkan seorang wanita dilaporkan sesat ketika mendaki bukit di Taman Botani kira-kira pukul 4 petang semalam.
Operasi mencari dan menyelamat ditangguhkan kira-kira pukul 2.15 pagi sebelum dimulakan semula pada pukul 8 pagi tadi. – K! ONLINE.


Pondok misteri di bulan rupanya batu
Oleh KOSMO!

9 Januari 2022, 7:00 pm
BEIJING – Objek berbentuk seperti sebuah pondok misteri berbentuk kiub yang dirakam kenderaan rover angkasa milik China bulan lalu sebenarnya sebiji batu, lapor akhbar Daily Star semalam.
Rover Yutu-2 bulan lalu membuat penemuan objek misteri itu di sisi gelap bulan.
Namun, rover itu mengambil masa selama dua bulan untuk mendekati objek tersebut untuk mengetahui apa sebenarnya objek yang dikesan itu.
Para saintis China membangunkan strategi baharu untuk rover itu melintasi permukaan bulan dan menghampiri objek tersebut dengan lebih pantas.
Bagaimanapun, objek tersebut rupa-rupanya hanyalah sebiji batu lama biasa.
Menurut catatan blog tempatan iaitu Our Space, kiub itu dari jauh kelihatan setinggi bangunan Arc de Triomphe.

Tetapi apabila didekati oleh rover, ia ternyata sangat pendek malah pemandu tidak dapat mengelak daripada berasa sedikit kecewa. – AGENSI


Percutian menjangkaui imaginasi, Hairul Azreen, Hanis Zalikha
Oleh SAIRUL ZAMRI MISRANI

9 Januari 2022, 4:45 pm
PETALING JAYA – Selepas dibawa menaiki kapal layar mewah, pasangan selebriti popular, Hairul Azreen dan Hanis Zalikha sekali lagi menjadi tetamu Tan Sri Vincent Tan apabila berpeluang menikmati percutian dengan menaiki jet peribadi jutawan terkenal itu.
Hairul menerusi Instagram berkongsi keterujaan dan seakan-akan tidak percaya selain menyifatkan peluang tersebut sebagai rezeki buat kedua-dua anaknya.
“Bila Tan Sri call (hubungi) saya, tak sangka rezeki ini yang nak sampai. Permulaan yang baik tahun 2022. Rezeki anak-anak.
“Perjalanan menjangkaui imaginasi. Sangat bertuah dijemput oleh Tan Sri Vincent dalam percutian impian ini,” tulis Hairul yang bagaimanapun tidak menyatakan destinasi percutian secara spesifik.
Menerusi video yang dimuat naik, Hairul, isteri dan dua anak mereka dilihat menerima layanan cukup istimewa daripada ahli perniagaan terbabit.
Menjengah ruangan komen, rata-rata netizen dan rakan selebriti teruja dengan percutian mewah pasangan suami isteri tersebut.

“Awak layak mendapatkannya kerana awak sekeluarga selalu merendah diri.
“Masya-Allah, rezeki orang baik. Rezeki tidak pernah salah alamat. Untung Yusuf dan adiknya,” ujar netizen.
Terdahulu, pada Oktober lalu, pelakon filem Paskal itu dan keluarga berpeluang menikmati percutian atas kapal layar mewah milik jutawan berkenaan selepas dipelawa ahli perniagaan tersebut secara tidak sengaja ketika bercuti di Pulau Redang, Terengganu ketika itu.
Untuk rekod, Hairul dan Hanis mendirikan rumah tangga pada Jun 2015 dan dikurniakan sepasang cahaya maya iaitu Yusuf Iskandar, 5, dan Alisa Aisyah, 3. – K! ONLINE


Shahir rugi RM12 juta ditipu pembekal sarung tangan
Oleh MOHAMMAD SHAHEMY AZMI

9 Januari 2022, 4:15 pm
PETALING JAYA – Penyanyi Shahir Zawawi terpaksa menanggung sekitar RM12 juta selepas menjadi mangsa penipuan oleh sebuah syarikat pembekal peralatan di hospital.
Ujar Shahir atau nama lengkapnya Ahmad Shahir Zawawi, 33, turut ditipu adalah seorang lagi rakan kongsinya.
Kata Shahir, kejadian tersebut berlaku sekitar Oktober tahun 2020 melibatkan 400,000 kotak sarung tangan yang akan dibekalkan ke hospital.
“Kami menjadi pembekal peralatan di hospital. Namun produk yang sepatutnga kami terima (sarung tangan) tiada, sebaliknya hanya kotak-kotak kosong.
“Jumlah kerugian yang dialami juga agak besar iaitu sekitar RM12 juta,” katanya.
Shahir yang ditemui pada konsert akhir program realiti Hijrahkan Laguku di Studio TV AlHijrah malam tadi memaklumkan dia sudah pun membuat laporan polis dan kes kini dalam proses undang-undang.

“Saya tidak boleh ulas lebih sebab kes ini sudah pun dibawa ke mahkamah. Semua ini melibatkan urusan antara peguam syarikat dengan pembekal
“Malah pihak pembekal yang menipu kami juga sudah pun dikesan,” ujarnya.
Shahir dalam pada itu turut meluahkan rasa syukur apabila memenangi program Hijrahkan Laguku pada malam tadi sekali gus membawa pulang hadiah wang tunai berjumlah RM100,000.
Kemenangan Shahir yang juga merupakan bekas Juara program Akademi Fantasia musim kelapan (AF8) itu telah mengetepikan tiga finalis lain iaitu Datuk Nash, Mark Adam dan Iwan Syahman yang berkongsi kedudukan naib juara sekali gus membawa pulang wang tunai berjumlah RM20,000. -K! ONLINE


Darth Vader, Stormtroopers iringi majlis pengebumian peminat Star Wars
Oleh KOSMO!

9 Januari 2022, 6:00 pm
LONDON – Sekumpulan peminat filem sains fiksyen popular, Star Wars, menyertai perarakan pengebumian salah seorang ahli mereka, Paul Wadley dengan memakai kostum askar Stormtroopers, lapor akhbar Daily Star semalam.
Wadley, 55, yang dikenali ramai kerana minatnya yang mendalam terhadap filem tersebut meninggal dunia pada 10 Disember 2021, disebabkan sejenis penyakit neuron motor.
Dia sebelum itu terkenal kerana menghasilkan sendiri kostum watak droid daripada filem francais Hollywood itu, C-3PO, yang amat serupa dengan kostum sebenar.
Balu Wadley, Sonja Wadley berkata, majlis pengebumian itu berlangsung mengikut apa yang diinginkan oleh suaminya.
“Ia amat sempurna dan hebat. Majlis pengebumian itu berlangsung sama seperti yang diingini oleh mendiang.
“Wadley yang merancang semuanya, saya hanya menganjurkannya dan ia berlangsung dengan amat lancar,” katanya.

Dalam majlis tersebut, rakan-rakan dan ahli keluarga Wadley serta para peminat filem Star Wars turut hadir sambil memakai pelbagai kostum watak-watak filem itu termasuk Stormtroopers, Darth Vader dan R2-D2 bagi memberi penghormatan terakhir kepada lelaki tersebut. – AGENSI


Kastam rampas air zam zam, rokok seludup RM5.6 juta
Oleh KHAIRUL MOHD. ALI

9 Januari 2022, 4:06 pm
JOHOR BAHRU – Jabatan Kastam Diraja Malaysia (JKDM) Johor berjaya menggagalkan cubaan menyeludup keluar 600 botol air zam zam seberat 3,000 liter di Kompleks Sultan Abu Bakar (KSAB), Gelang Patah pada 30 Disember lalu.
Pengarahnya, Sazali Mohamad berkata, air zam zam yang dianggarkan bernilai RM66,000 itu dikesan di laluan Keluar Cawangan Eksport KSAB dan dalam perjalanan menuju ke Singapura pada pukul 3.45 petang.
Katanya, dalam serbuan berkenaan pihaknya turut menahan dua lelaki warganegara tempatan berusia 21 dan 30 tahun yang merupakan pemandu dan kelindan lori.
“Siasatan dibuat mendapati air zam zam itu disimpan di dalam lori yang turut membawa bersama barangan dagangan lain seperti peralatan mandian, minyak urut, peralatan sembahyang yang telah diikrar.
“Kami telah menghantar sampel air zam zam yang dirampas itu ke Jabatan Kimia untuk disahkan ketulenannya pada 2 Januari lalu, namun sehingga kini masih belum mendapat keputusan,” katanya dalam sidang akhbar yang diadakan di Ibu Pejabat JKDM Johor, di sini hari ini.
Sementara itu, Sazali turut memberitahu pihaknya juga berjaya merampas 7.9 juta batang rokok tidak bercukai dalam satu serbuan yang dijalankan di Bay Kontena, Pelabuhan Pasir Gudang pada pukul 11.45 pagi, 28 Disember lalu.

“Seorang lelaki warganegara tempatan berusia 43 tahun yang bertugas dengan syarikat perkapalan yang membawa barangan berkenaan turut ditahan untuk membantu siasatan.
“Nilai rokok yang dirampas adalah sebanyak RM3.168 juta manakala duti dan cukai yang terlibat berjumlah RM5.54 juta,” ujarnya sambil memaklumkan rokok berkenaan dibawa masuk dari negara China.-K! ONLINE


MOTAC akan kemuka SOP baharu umrah kepada MKN
Oleh MOHD. HUSNI MOHD. NOOR

9 Januari 2022, 5:25 pm
PUTRAJAYA – Kementerian Pelancongan, Seni dan Budaya Malaysia (MOTAC) akan menambah baik prosedur operasi standard (SOP) ibadah umrah sedia ada untuk dikemukakan kepada Majlis Keselamatan Negara (MKN).
MOTAC menerusi satu kenyataan berkata, SOP itu akan disesuaikan dengan keperluan semasa dalam menangani ancaman penularan Covid-19 ketika ini.
Menurutnya, MOTAC akan bekerjasama dengan Kementerian Kesihatan (KKM), Agensi Pengurusan Bencana Negara (Nadma) dan Persatuan-Persatuan Agensi Pelancongan mengenai SOP baharu itu.
“Antara cadangan yang akan dibincangkan termasuk pengesahan vaksinasi jemaah sebelum menerima bayaran pakej perkhidmatan umrah atau ziarah.
“Cadangan lain termasuk menjalani kuarantin wajib di stesen kuarantin atau hotel yang telah dikenal pasti oleh Nadma apabila pulang ke Malaysia,” katanya hari ini.
Katanya, pengumuman penangguhan ibadah umrah bermula 8 Januari lalu telah menjejaskan perancangan penggiat industri namun, mereka menyatakan komitmen untuk terus berjuang meskipun terpaksa mengalami kerugian.

Justeru, MOTAC akan berusaha mencari penyelesaian terbaik demi meringankan impak terhadap syarikat pengendali umrah di bawah kementerian yang terkesan dengan penangguhan itu.
Katanya, cabaran besar yang dihadapi penggiat industri merangkumi empat perkara iaitu visa umrah, pengangkutan jemaah di lapangan, tempahan penginapan dan makanan jemaah yang tidak dapat ditebus semula. – K! ONLINE.


Hobi pelik bela biawak
Oleh NIA AMIRA NAJWA AZMI

9 Januari 2022, 5:13 pm
PETALING JAYA – Seorang wanita membuat kelainan apabila membela biawak berbanding kucing atau burung hingga sanggup memeluk serta mengusap reptilia itu.
Berdasarkan sebuah rakaman klip video berdurasi 13 saat yang dikongsikan oleh Khalid Ibn Al-Walid, wanita tersebut seolah-olah menyayangi biawak itu sehingga memeluk dan mengusap seperti kucing.
Umum mengetahui sekiranya biawak menggigit manusia, ia masih boleh dirawat dengan menyuntik racun yang akan memberikan kesan ringan, namun masih terdedah kepada bakteria berjangkit.
Susulan perkongsian itu, rata-rata orang ramai pelik dengan tindakan wanita tersebut.
“Banyak-banyak haiwan yang awak boleh bela, biawak hidup ni juga awak nak bela,” ujar @DarlingSyera.
“Alahai, ada lagi binatang yang lebih bagus untuk di pelihara seperti kucing atau arnab. Ini biawak jugak yang awak suka,” jelas @JumatZakeria.

“Tengok bentuk muka biawak ini macam jenis biawak hutan belantara tidak suka makan bangkai, kalau jenis biawak liar yang berjalan sana sini makan bangkai itu yang saya takut,” kata @RusliTLolubung. -K! ONLINE


Ulama tersohor Pulau Pinang meninggal dunia
Oleh KOSMO!

9 Januari 2022, 5:20 pm
GEORGE TOWN – Ulama terkemuka Pulau Pinang, Datuk Syeikh Abdullah Bukhari meninggal dunia di rumahnya di Jalan Brani di sini pada usia 88 tahun hari ini.
Allahyarham yang merupakan mantan Imam Masjid Kapitan Keling di sini sejak 1972 hingga 31 Disember 2018 menghembuskan nafas terakhir kira-kira pukul 11 pagi.
Beliau memulakan pendidikan awalnya di Madrasah al-Mashoor al-Islami dengan kelulusan 4 thanawi dan pengkhususan Qismun Takhasasin dan Qismun Muallimun pada 1952.
Selain itu, Abdullah turut memperoleh kelulusan Tahfizul Qurani dari Jamia Misbahul Hudha, Nidur di India pada 1953 dan memperoleh kelulusan Kelas Alim Maurlaui pada 1958.
Allahyarham dilaporkan pernah mengajar ilmu Fiqh, Usul Fiqh, Mantiq, Tafsir dan Hadits di Madrasah al-Mashoor, Pulau Pinang pada 1958 hingga 1979.
Beliau juga sangat aktif dalam menyampaikan dakwah kepada masyarakat Islam di Pulau Pinang khususnya dan berkebolehan memberi ceramah dalam beberapa bahasa seperti bahasa Melayu, bahasa Tamil dan bahasa Arab selain menerima anugerah Tokoh Maal Hijrah pada 1960.

Sementara itu jenazahnya dikebumikan di Tanah Perkuburan Makam Noordin di Masjid Kapitan Keling selepas solat Asar hari ini. – K! ONLINE


Makin cantik, makin kurang kain – Netizen
Oleh SAIRUL ZAMRI MISRANI

9 Januari 2022, 4:59 pm
PETALING JAYA – Pelakon versatil Nad Zainal mencuri tumpuan netizen dengan penampilan yang dikatakan terlalu seksi serta mencolok mata bahkan menampakkan bahagian pangkal payu daranya.
Menerusi hantaran dalam Instagramnya, Nad atau nama sebenarnya Farah Nadia Zainal Abidin berkongsi beberapa keping foto memaparkan dirinya terlibat dengan penggambaran untuk montaj sebuah naskhah baharu lakonannya.
Tampil cantik dan lengkap dengan gaun berwarna merah hati, Nad bagaimanapun pantas menjadi sasaran netizen kerana disifatkan terlalu seksi dan tidak sesuai dengan dirinya.
“Makin cantik, Makin kurang kain. Berlakon best.”
“Baju ambil vaksin. Kasihan laki kau kak,” tulis netizen.
Sementara itu ada juga netizen yang menggesa pelakon berusia 32 itu segera bertaubat.

“Makin tunjuk benda tersembunyi. Mohon taubat semua. Saya pun perasan juga semenjak makin kurus ni, ish tak tahulah,” tulis seorang pengguna Instagram.
“Makin lama makin terbuka banda yang haram untuk ditayang, perlahan-lahan tutup aurat ya,” kata seorang pengikut.
Melihat penampilan ‘daring’ Nad tersebut,  ada yang meluahkan rasa simpati terhadap suami pelakon itu, Muhammad Faliq Amirudin kerana terpaksa menanggung perbuatan si isteri.
”Selagi mana dilihat orang selagi itulah suami menanggung dosa awak,” memetik teguran yang dilemparkan kepada pelakon asal Kajang, Selangor itu.
Sebelum ini, ibu kepada dua cahaya mata ini turut pernah dikecam netizen gara-gara penampilan seksinya ketika bercuti bersama rakan-rakan selebriti lain di Pulau Bali, Indonesia beberapa tahun lalu.
Rata-rata peminat menyifatkan Nad sepatutnya menjaga tatasusila sebagai seorang isteri, sementelah sudah mempunyai dua orang cahaya mata.
Satu hal yang mengejutkan, aktres yang pernah menjulang trofi Pelakon Wanita Terbaik Drama Anugerah Skrin 2018 (Fatonah Azali) itu sebenarnya jarang benar terpalit dengan kontroversi berpakaian seksi. – K! ONLINE


AS batalkan 20,000 penerbangan akibat Covid-19
Oleh NOR SYARIZA MUHAMAD TAHIR

9 Januari 2022, 5:00 pm
WASHINGTON – Hampir 20,000 penerbangan telah dibatalkan di Amerika Syarikat (AS) sejak malam sambutan Krismas lalu disebabkan situasi semasa Covid-19 di negara itu, lapor akhbar Nation Thailand semalam.
“Selama berminggu-minggu, syarikat penerbangan terpaksa membatalkan jadual penerbangan mereka disebabkan masalah kekurangan staf akibat peningkatan kes Covid-19 di seluruh negara dan juga cuaca buruk,” kata laporan akhbar The Hill.
Pada Khamis lepas, AS telah merekodkan sebanyak 791,734 kes baharu dan 1,989 kematian, menjadikan jumlah keseluruhan sebanyak 58 juta kes dan 831,729 kematian.
Meskipun pentadbiran Presiden Joe Biden telah menggesa lebih ramai penduduknya untuk menerima vaksinasi dan suntikan dos penggalak Covid-19, respons yang diterima adalah kurang memberangsangkan.
Akhbar New York Times Khamis lalu melaporkan bahawa meskipun kerajaan AS telah memperluaskan tahap kelayakan untuk penduduk menerima suntikan dos penggalak, ia tidak selaras dengan jumlah permintaan.
“Hanya kira-kira 35 peratus daripada penduduk AS telah menerima dos penggalak sejak pertengahan Ogos tahun lalu ketika suntikan ketiga itu mula dilancarkan,” kata laporan itu. – AGENSI


Nama serupa pandemik, Kovid Kapoor jadi bahan usikan
Oleh KOSMO!

9 Januari 2022, 6:30 pm
NEW DELHI – Seorang lelaki dari India bernama Kovid Kapoor baru-baru ini menjadi tular di media sosial selepas berkongsi kisah dan pengalaman lucu kerana mempunyai nama yang hampir sama dengan pandemik Covid-19, lapor laman berita World of Buzz semalam.
Malah, lelaki berusia 30 tahun itu berkata dia pernah memuat naik hantaran di media sosial bertulis ‘Nama saya Kovid dan saya manusia, bukannya virus’.
Menurut Kovid, namanya berasal daripada sebuah puisi berbahasa Hindi berjudul Hanuman Chaaleesa yang bermaksud orang yang bijak.
“Selalunya, nama itu merupakan panggilan yang indah namun kini ia mempunyai makna yang sangat berbeza,” katanya.
Kovid yang merupakan seorang pekerja syarikat mempromosikan pelancongan terbesar di India bernama Holidify juga menganggap pekerjaannya itu sebagai sesuatu yang ironi.
“Sedikit ironi kerana saya adalah Kovid yang mempromosikan pelancongan,” katanya.

Malah, ketika menyambut ulang tahunnya yang ke-30, rakan-rakan Kovid telah memesan kek untuknya dengan ucapan bertulis ‘Kovid-30’.
Namun, pekerja kedai menjual kek itu menyangka huruf K yang digunakan itu hanyalah satu jenaka, lalu mengubahnya kepada huruf C, menjadi ‘Covid-30’. – AGENSI


Harga barang pasar tani dijamin berpatutan
Oleh MOHAMAD HAFIZI BIN MOHD SAID

9 Januari 2022, 3:17 pm
PASIR SALAK – Harga barangan keperluan termasuk ayam yang dijual di pasar tani kendalian Lembaga Pemasaran Pertanian Persekutuan (FAMA) dijamin berpatutan dan tidak membebankan pengguna.
Pengerusi FAMA, Datuk Mohd. Fasiah Mohd Fakeh berkata, peniaga boleh memasarkan terus hasil pertanian mereka di pasar tani tanpa melalui orang tengah.
Katanya, menerusi jualan secara terus dari ladang, peniaga dan usahawan dapat menghapuskan orang tengah yang selama ini mendapat keuntungan sekitar 20 hingga 30 peratus.
“Dari segi kawalan harga ini di bawah Kementerian Perdagangan Dalam Negeri dan Hal Ehwal Pengguna (KPDNHEP), cuma barang-barang yang dijual di pasar tani dijual lebih rendah.
“Kita berharap dapat mengambil hasil terus dari ladang untuk jual di pasar tani FAMA seperti contoh ayam yang diambil dari ladang boleh dijual pada harga RM6 hingga RM7 sekilogram,” katanya selepas mengadakan lawatan kerja ke Program My Rakyat dan Pasar Tani Kekal (PTK) Kampung Gajah di sini.
Sementara itu, Mohd. Fasiah berkata, PTK Kampung Gajah akan memulakan operasinya pada Mac depan dengan menempatkan 91 unit iaitu 14 unit lot basah dan 70 unit lot kering serta tujuh unit medan selera.

Tambahnya, PTK yang menelan kos projek bernilai RM2.6 juta itu akan beroperasi bermula pukul 7 pagi hingga 6 petang setiap hari dijangka menjana pendapatan sehingga RM11 juta.-K! ONLINE


Moderna hasilkan kombinasi vaksin tahunan untuk Covid-19, selesema
Oleh KOSMO!

9 Januari 2022, 3:00 pm
LONDON – Syarikat bioteknologi Amerika Syarikat (AS),  Moderna sedang menghasilkan satu dos vaksin untuk diberikan kepada warga Britain bagi memberi perlindungan terhadap Covid-19 dan selesema seawal tahun depan, lapor laman berita MailOnline semalam.
Ketua Moderna cawangan Britain, Darius Hughes berkata kombinasi vaksin tahunan itu akan memudahkan pesakit kerana tidak memerlukan mereka mengunjungi kemudahan kesihatan dengan kerap selain mengurangkan kos Perkhidmatan Kesihatan Kebangsaan (NHS) untuk mengeluarkan vaksin.
Hughes berkata suntikan terhadap koronavirus dan selesema boleh didapati sebelum musim sejuk tahun hadapan.
NHS tahun lalu berusaha untuk meyakinkan pesakit bahawa pemberian suntikan terhadap selesema dan Covid-19 pada masa yang sama tidak menjejaskan tindak balas imun.
Moderna juga sedang membangunkan vaksin untuk menangani varian Omicron secara khusus.
Data peringkat awal tentang keberkesanannya dijangka akan diperoleh dalam tempoh dua minggu akan datang.

Moderna juga berharap untuk mencipta vaksin yang menangani Covid-19, influenza dan virus pernafasan syncytial (RSV) yang biasanya menyebabkan gejala ringan tetapi boleh menjadi serius terutamanya untuk bayi dan orang dewasa yang lebih tua menjelang musim sejuk 2024.- AGENSI


Portuguese Man o’ War kembali terdampar di pesisir pantai Marang
Oleh MOHD AZLI ADLAN

9 Januari 2022, 3:09 pm
MARANG – Obor-obor beracun daripada spesies Portuguese Man o’ War yang pernah ditemui pada hampir dua tahun lalu kembali terdampar di pesisir pantai Terengganu semalam.
Pengarah Jabatan Perikanan Negeri Terengganu, Ruzaidi Mamat berkata, setakat ini, Portuguese Man o’ War atau nama saintifiknya, physalia physalis dijumpai di pesisir Pantai Kelulut dan Pantai Pulau Kerengga di sini.
“Berdasarkan tinjauan di kedua-dua pantai itu, pegawai Jabatan Perikanan menjumpai empat bangkai Portuguese Man o’ War.
“Pemantauan masih dilakukan sekiranya masih lagi terdapat haiwan itu terdampar di sekitar pesisir kedua-dua pantai berkenaan,” katanya di sini hari ini.
Ruzaidi berkata, walaupun Portuguese Man o’ War yang dijumpai setakat ini sudah mati, ia masih beracun dan bahaya buat manusia yang menyentuhnya.
Tambah beliau, sengatan Portuguese Man o’ War yang beracun amat menyakitkan dan perlu mendapatkan rawatan segera ke pusat perubatan terdekat.

“Walaupun jarang berlaku, ia juga boleh menyebabkan kematian terhadap manusia. Racun dimiliki haiwan itu berfungsi melumpuhkan ikan dan akuatik kecil lain.
“Sehubungan itu, saya menasihatkan orang ramai agar menjauhi Pantai Kelulut dan Pantai Pulau Kerengga buat masa ini,” katanya. – K! ONLINE


Netizen kecam trend ‘unboxing pengantin’
Oleh ALWANI ZAFIRAH

9 Januari 2022, 3:30 pm
PETALING JAYA – Trend ‘unboxing pengantin’ atau ‘unboxing by husband’ menjadi ikutan pasangan pengantin baharu terutamanya di kalangan wanita bertudung baru-baru ini.
Menerusi perkongsian pengguna di laman TikTok mahupun di platform media sosial yang lain, trend yang semakin digilai ramai itu mendapat kecaman dan kritikan yang hebat daripada orang ramai.
Video yang dimuat naik itu memaparkan pengantin lelaki akan membantu membukakan tudung pengantin perempuan dengan menanggalkan setiap aksesori yang terdapat pada bahagian kepala pengantin terlebih dahulu.
Sementara itu, kedua-dua mereka masih memakai busana pengantin dan ia akan dirakam menerusi cermin oleh pengantin perempuan.
Rata-rata orang ramai yang menonton akan memberi pelbagai reaksi di ruangan komen.
“Tak ada rasa malu ka rakam video seperti ini, aurat isteri perlu dijaga oleh suami,” kata Faez.

“Pengantin muda zaman sekarang ini mudah sangat terikut dengan perkara yang kurang baik, kononnya ikut trend, tapi lebih ke arah memalukan diri dan keluarga,” ujar Wan Putri.
Dalam pada itu, seorang pengguna yang dikenali sebagai Cikgu Dell yang turut memuat naik video teguran kepada pasangan terlibat.
“Ramai orang perempuan saya tengok kurang rasa malu muat naik video rakaman ‘unboxing by husband’ di TikTok.
“Semua benda nak dirakam, kalau ada orang lain komen dan kecam, awak akan marah pula,” katanya. – K! ONLINE


Polis tahan 13 pemandu mabuk
Oleh NOR AZIAH MAT NOH

9 Januari 2022, 3:13 pm
KUALA LUMPUR – Polis menahan seramai 13 individu kerana memandu dalam keadaan mabuk menerusi operasi yang dijalankan Jabatan Siasatan Dan Penguatkuasaan Trafik (JSPT) Kuala Lumpur sekitar ibu kota, di sini malam tadi.
Ops Samseng Jalanan dan Ops Motosikal itu bermula kelmarin sehingga malam tadi dengan kekuatan 59 pegawai serta anggota polis telah dijalankan di sekitar pusat bandar, Jalan Pahang, Jalan Raja Laut dan Lebuh Raya Duta-Ulu Kelang (DUKE).
Ketua JSPT Kuala Lumpur, Asisten Komisioner Sarifudin Mohd. Salleh berkata, pihaknya membuat 21 tangkapan atas pelbagai kesalahan trafik.
“Seramai 13 orang lelaki berusia lingkungan 20-an hingga 40-an telah ditahan di bawah Seksyen 45A Akta Pengangkutan Jalan (APJ) 1987 kerana memandu dibawah pengaruh alkohol.
“Selain itu, lapan orang lelaki berusia lingkungan 15 hingga 21 tahun turut ditahan kerana menunggang dalam keadaan berbahaya, melakukan aksi ‘zig-zag’, roket dan superman,” katanya dalam satu kenyataan hari ini.
Menurut beliau, pihaknya turut mengeluarkan sebanyak 350 saman atas pelbagai kesalahan termasuk menyita sembilan buah motosikal kerana tidak mengikut spesifikasi yang ditetapkan.

“Kesemua motosikal yang disita akan diambil tindakan di bawah Seksyen 64 APJ 1987 atas kesalahan mengubah suai struktur kenderaan (ekzos).
“Kesemua tangkapan telah dibawa ke Balai Polis Trafik Kuala Lumpur dan akan dituduh di bawah seksyen yang sama,” jelasnya. – K! ONLINE.


Tarif elektrik baharu tidak bebankan rakyat
Oleh ROHANA MOHD. NAWI

9 Januari 2022, 2:54 pm
KOTA BHARU – Kerajaan bakal mempertimbangkan kembali kadar tarif elektrik negara ini bagi tempoh 2022 sehingga 2024 dalam usaha untuk mengurangkan beban yang ditanggung rakyat ketika ini.
Menteri Tenaga dan Sumber Asli, Datuk Seri Takiyuddin Hassan berkata, kerajaan sudah membuat keputusan mengenai tarif elektrik untuk tempoh tiga tahun itu dan ia bakal diumumkan dalam masa terdekat.
Katanya, ini kerana, kerajaan sudah mengkaji dengan mengambil kira keadaan negara ini yang baru pulih daripada pandemik Covid-19 dan krisis ekonomi.
“Pengumuman mengenai tarif elektrik itu akan diumumkan oleh kerajaan dalam masa terdekat.
“Jumlah keseluruhan pengguna elektrik di seluruh negara dianggarkan sebanyak 8 juta dan 85 peratus daripadanya merupakan pengguna domestik manakala selebihnya untuk kegunaan komersil dan industri,” katanya pada sidang akhbar selepas Majlis Penyampaian Sumbangan Kepada Persatuan, Badan Bukan Kerajaan (NGO) dan Kelab di Pusat Khidmat Ahli Parlimen Kota Bharu, Jalan Bayam di sini hari ini.
Mengulas lanjut, beliau yang juga Ahli Parlimen Kota Bharu berkata, beliau memberi jaminan kerajaan tidak akan membebankan rakyat terutama pemegang akaun domestik sekiranya ada beberapa pengubahsuaian selepas ini.

Menurutnya, bagaimanapun, beliau tidak menolak kemungkinan pengguna elektrik bagi komersil dan industri berkemungkinan akan menghadapi pengubahsuaian kadar tarif elektrik selepas ini.-K! ONLINE


Tun Mahathir berjaya jalani prosedur perubatan elektif
Oleh NUR HUDA MUSA

9 Januari 2022, 2:43 pm
PETALING JAYA – Bekas Perdana Menteri, Tun Dr. Mahathir Mohamad berjaya menjalani prosedur perubatan elektif dan keadaannya kini dilaporkan semakin pulih.
Institut Jantung Negara (IJN) dalam satu kenyataan berkata, prosedur yang dijalankan oleh sepasukan doktor dari institut itu dan Pusat Perubatan Universiti Malaya semalam, berjalan dengan lancar seperti dirancang.
“Beliau telah sedar dan bersemangat tinggi.
“Berdasarkan kepada perkembangan semasa klinikal, beliau dijangka dibenarkan keluar dari IJN dalam beberapa hari lagi,” katanya di sini hari ini.
Tambah kenyataan itu katanya, Mahathir dan isteri, Tun Dr. Siti Hasmah Mohd. Ali turut merakamkan ucapan terima kasih atas segala ucapan selamat, keprihatinan dan doa daripada orang ramai.
Terdahulu, Mahathir dimasukkan ke IJN Jumaat lalu bagi menjalani prosedur perubatan elektif di hospital terbabit. – K! ONLINE


300 sekolah terjejas banjir, pelajar boleh pakai baju biasa
Oleh FARAHWAHIDA AHMAD

9 Januari 2022, 3:36 pm
SEGAMAT – Lebih 300 sekolah di seluruh negara dikenal pasti terjejas akibat banjir dengan sebahagiannya telah dibuka bagi sesi persekolahan penggal ketiga bermula hari ini untuk kumpulan A.
Timbalan Menteri Pendidikan II, Datuk Mohamad Alamin berkata, sekolah yang masih belum dibuka itu disebabkan masih digenangi air, dijadikan pusat pemindahan sementara (PPS) atau masih dalam proses pembersihan.
“Sebahagian sekolah bermula hari ini di negeri kumpulan A dan ada beberapa yang belum dapat dibuka termasuk di Sabah, Pahang dan Selangor.
“Maklumat mengenai status sekolah ini akan dikemas kini oleh pejabat pendidikan daerah dari semasa ke semasa bagi menentukan pembukaan sekolah,” katanya dalam tinjauan kerja-kerja pembersihan di Sekolah Kebangsaan (SK) Pogoh di sini, hari ini.
Menurut Mohamad Alamin, sekolah yang tidak dibuka mengikut jadual asal dijangka memulakan sesi persekolahan pada minggu hadapan.
Jelasnya, lebih 14,000 pelajar terjejas akibat banjir dibenarkan untuk memakai pakaian biasa ke sekolah dan Kementerian Pendidikan turut memberi jaminan bekalan buku teks mencukupi bagi menggantikan lebih 260,000 buku teks yang rosak akibat banjir.-K! ONLINE


2,888 kes baharu
Oleh SITI A'ISYAH SUKAIMI

9 Januari 2022, 3:58 pm
PUTRAJAYA – Jangkitan harian merekodkan di bawah angka 3,000 dengan 2,888 kes hari ini, menjadikan jumlah kumulatif sebanyak 2,786,219 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya dalam ciapan Twitter di sini hari ini. – K! ONLINE


Puteri Arab Saudi dibebaskan selepas tiga tahun dipenjara
Oleh KOSMO!

9 Januari 2022, 4:00 pm
RIYADH – Seorang puteri dari Arab Saudi telah dibebaskan selepas dipenjarakan selama hampir tiga tahun, lapor agensi berita United Press International kelmarin.
Puteri Basmah binti Saud bin Abdulaziz Al Saud, 57, dibebaskan Khamis lalu selepas ditahan pada Mac 2019 ketika sedang menunggu untuk menaiki pesawat ke Switzerland untuk rawatan perubatan.
Baginda yang juga merupakan penyokong lantang untuk bantuan kemanusiaan dan reformasi perlembagaan di Arab Saudi telah ditahan bersama anak perempuannya, Souhoud Al Sharif.
Sejak itu, kedua-duanya telah ditahan di penjara Al-Ha’ir dengan keselamatan maksimum berhampiran Riyadh, walaupun tidak didakwa secara rasmi dengan sebarang kesalahan jenayah.
“Tuan puteri dan anakandanya telah dibebaskan dari penjara dan tiba di kediaman di Jeddah pada 6 Januari lalu.
“Baginda berada dalam keadaan baik namun akan mendapatkan rawatan perubatan. Baginda kelihatan letih tetapi bersemangat dan bersyukur dapat bersatu semula dengan puteranya,” kata penasihat undang-undang, Henri Estramant kepada akhbar Jerusalem Post.

Beliau bagaimanapun tidak menyebut sebab kedua-duanya dibebaskan.
Puteri Basmah merupakan anak perempuan Raja Abdul Aziz yang memerintah negara itu dari 1953 sehingga 1964. – AGENSI


Feri bot laju dari Butterworth ke Pulau Pinang bertolak lebih awal
Oleh SAFINA RAMLI

9 Januari 2022, 1:46 pm
GEORGE TOWN – Perkhidmatan feri penumpang pejalan kaki bagi trip pertama dari Butterworth ke bahagian pulau akan bertolak setengah jam lebih awal iaitu pada pukul 6.30 pagi bermula esok selaras dengan pembukaan sesi persekolahan.
Pengerusi Suruhanjaya Pelabuhan Pulau Pinang (SPPP), Datuk Tan Teik Cheng berkata, sebelum ini trip pertama dari Butterworth ke Pulau Pinang bertolak pada pukul 7 pagi kerana jumlah penumpang tidak begitu ramai ekoran tempoh Perintah Kawalan Pergerakan (PKP).
“Kini, dengan kerjasama pihak Penang Port Sdn Bhd, trip perkhidmatan feri telah diawalkan pada pukul 6.30 pagi bermula esok untuk memberi kemudahan kepada mereka yang akan memulakan sesi persekolahan,” katanya dalam satu kenyataan hari ini.
Menurut beliau, jadual perkhidmatan feri penumpang pejalan kaki tersebut juga akan dipinda mengikut keperluan semasa dan juga permintaan orang awam bagi memastikan hanya perkhidmatan yang terbaik dapat diberikan kepada orang ramai. – K! ONLINE


Kayuhan berbukit bawa anak istimewa
Oleh ZAKKINA WATI AHMAD TARMIZI

9 Januari 2022, 2:13 pm
REMBAU – Mahu mencuba sesuatu yang lebih mencabar telah mendorong seorang bapa untuk sama membawa anaknya yang menghidap cerebral palsy berbasikal di laluan berbukit di Bukit Miku, di sini pagi tadi.
Wira Sudepja Rabu, 47, dan isterinya, Nur Murni Dona Mohd. Nordin, 48 dan anaknya, Nur Wadihan Wira Sudepja, 14 mengikuti laluan trek yang dikenali sebagai ‘killer climb’ bagi pengayuh basikal di Negeri Sembilan.
Sebelum berbasikal di laluan mencabar itu, Wira Sudepja memaklumkan sudah bersiap sedia daripada segi stamina yang agak tinggi demi mengayuh laluan berbukit berkenaan.
“Jika diikutkan memang ada rakan yang memaklumkan kawasan ini berbukit dan agak berbahaya serta tidak menggalakkan saya melalui laluan ini.
“Bagaimanapun, saya mendapat sokongan daripada penganjur acara Program Kayuhan Amal Fellowship Charity yang akan diadakan di Bukit Miku ini pada 13 Mac depan dan turut menyertai kayuhan pagi ini sebagai latihan.
“Laluan ini memang agak mencabar terutama saya yang membawa anak yang menghidap penyakit cerebral palsy, Alhamdullilah dia seronok dan nampak gembira,” katanya ketika ditemui pemberita di Bukit Miku di sini hari ini.

Wira Sudepja dalam pada itu memaklumkan, mereka pernah mencatat rekod kedua dalam Malaysian Book of Records (MBR) bagi penyertaan kayuhan basikal rentas sempadan Malaysia -Thailand sejauh 222.2 kilometer.
Sebelum itu juga, anak istimewa itu mencatat rekod pertama MBR bagi dirinya setelah menyertai acara Kerian Incredible Dualthon kategori Sprinter sejauh 48 kilometer di Kerian, Perak pada 2018 bersama bapanya itu.-K! ONLINE


Polis Kunak tahan tujuh remaja terbabit video tular
Oleh IVAN AMIRUL

9 Januari 2022, 2:04 pm
KUNAK – Polis Kunak menahan tujuh remaja berikutan tular satu video memaparkan sekumpulan individu membelasah seorang remaja lelaki dalam kejadian di kawasan Tapak Tamu Pekan Kunak.
Ketua Polis Daerah Kunak, Superintendan Sabarudin Rahmat berkata, penahanan semua individu berkenaan ekoran susulan satu laporan polis dibuat oleh mangsa sendiri pada pukul 4.08 petang pada Sabtu.
“Mangsa memaklumkan melihat video dirinya di akaun Facebook ‘Orang Kunak’ dan rakaman video itu menunjukkan mangsa dipegang dan dipukul oleh tiga suspek manakala dua lagi cuba menghalang suspek lain daripada terus memukul mangsa.
“Rakaman akhir video pula memperlihatkan mangsa seperti pengsan dan terbaring secara tertiarap. Mangsa menyatakan kejadian berlaku pada 28 Disember tahun lalu sekitar pukul 12.30 petang di kawasan Tapak Tamu, Pekan Kunak.
“Ia berpunca apabila mangsa menjual barang-barang yang dibeli secara kongsi bersama rakan-rakannya iaitu barangan bundle dan hasil jualan tidak dibahagi sama rata.
“Apabila rakan-rakan mangsa mengetahui perbuatan itu, mangsa sendiri minta didenda dengan cara dipukul oleh kawan-kawannya sebagai hukuman atas perbuatannya sendiri,” katanya dalam kenyataan pada malam Sabtu.

Mengulas lanjut, Sabarudin berkata, mangsa tidak mengalami kecederaan parah semasa kejadian ini dan kes disiasat di bawah Seksyen 147 Kanun Keseksaan kerana merusuh di tempat awam.-K! ONLINE


Latihan Perang Pangkor 1/22 uji kesiagaan
Oleh ZAKI SALLEH

9 Januari 2022, 1:36 pm
LUMUT – Markas Pemerintahan Armada Barat meneruskan kesinambungan latihan kesiagaan berkala apabila melaksanakan Latihan Perang Pangkor siri 1/22 di sekitar perairan Selat Melaka baru-baru ini.
Tentera Laut Diraja Malaysia (TLDM) menerusi hantaran pada laman Facebook rasmi memberitahu,
ia bagi menguji serta menilai tahap kesiagaan dan keupayaan armada serta warganya dalam melaksanakan tugasan teras di lapangan.
Menurut kenyataan itu, Latihan Perang Pangkor siri 1/22 kali ini disertai beberapa aset TLDM iaitu frigat KD Jebat dan KD Gempita serta disokong oleh bot tempur laju TLDM.
“Pelbagai siri latihan telah berjaya diterjemahkan sepanjang latihan berlangsung meliputi aspek latihan navigasi, komunikasi, ilmu kelautan dan peperangan.
“Sebagai nilai tambah, latihan mengawal kebanjiran dan melawan api juga turut dilaksanakan bagi menguji tahap kesediaan warga kapal dalam menghadapi sebarang kemungkinan luar jangka,” ujar kenyataan tersebut.
Latihan kesiagaan ini merupakan pendekatan efektif bagi bersedia dalam mendepani sebarang situasi konflik atau peperangan sebenar.-K! ONLINE


Saya dah patut mati lama dahulu – Nabila Huda
Oleh TENGKU SUZANA RAJA MAMAT

9 Januari 2022, 2:21 pm
PETALING JAYA – “Takkan ada hidup yang akan terus murung atau sunyi selamanya.”
Demikian kata pelakon Nabila Huda atau nama sebenarnya, Nabila Huda Suhaimi, 37, yang memaklumkan kehidupannya kini lebih bahagia selepas membuat pendedahan secara terbuka berhubung masalah kemurungan yang dihidapi tahun lalu.
Kata pelakon filem Bohsia: Jangan Pilih Jalan Hitam itu, dalam hidup, kita sebagai manusia, mempunyai banyak pilihan bagaimana untuk mendepani hari-hari mendatang.
“Saya lebih bahagia sekarang dan saya ingin hidup bahagia. Takkan ada hidup yang akan terus bersedih.
“Biarpun 10 atau 15 tahun menunggu waktu (bahagia) itu tiba, fasa itu pasti akan datang. Kita sentiasa ada pilihan.
“Kalau kita pilih kesedihan, sampai bila-bila pun bersedih sahajalah kehidupan. Kalau dalam fikiran asyik cakap itu susah, ini susah, susahlah kamu,” katanya menerusi satu hantara status panjang lebar dalam Instagram.

Prihatin dengan kepayahan hidup yang dihadapi orang ramai, anak kepada penyanyi rock ternama, Amy Search itu menitipkan pesanan agar kehidupan kekal dijalani dengan senyuman di bibir.
“Saya tahu ramai antara kita yang sedang bersedih sekarang, ‘down’ dan hilang arah. Tiba-tiba saya rasa nak berkongsi hantaran status (setahun lalu ini), supaya kalian mendapat inspirasi dan teruskan perjalanan hidup dengan senyuman.
“Saya nak kalian percaya, apa yang kalian inginkan dalam hidup, benda itu akan datang. Cuma bila semua itu, kita tak tahu. Nikmati sahaja perjalanan dan teruskan hidup dengan sepenuh jiwa raga. Jangan mengeluh sangat, senyum lebih dan sentiasalah bersyukur,” ujarnya.
Nabila atau mesra disapa sebagai Abil berkata demikian sebagai memberi peringatan terhadap hantaran ‘campak belakang’ (throwback) yang dimuat naiknya setahun lalu.
Kata Abil setahun lalu, dia sepatutnya sudah mati lama dahulu kalau tidak kuat berdepan dugaan hidup. Menurutnya, apa yang telah dilaluinya tidak mudah dilalui orang lain.
“Saya menyakitkan hati ramai orang, buat benda buruk, pentingkan diri sendiri dan dibenci ramai. Tetapi hidup mengajar dan menjadikan siapa saya ketika ini.
“Saya tak salah orang lain, tak salahlah kegagalan perkahwinan dan tak salahkan keluarga yang berpisah. Sebab saya reda dengan takdir hidup saya yang sudah tertulis, “luahnya yang menyambut ulang tahun ke-36 pada Disember lalu. – K! ONLINE


Dua pemain tenis remaja Perak terima sumbangan
Oleh AZIZAN HASHIM

9 Januari 2022, 1:43 pm
IPOH – Persatuan Lawn Tenis Perak (PLTP) memberi sumbangan kepada dua pemain remajanya, Mitsuko Leong dan adiknya, Shihomi untuk menyertai kejohanan Persekutuan Tenis Antarabangsa (ITF ) World Tennis Junior J5 dan J4 Singapura bermula 17 Januari ini.
Naib Presiden PLTP, Fazwil Abdul Wahid berkata, Kejohanan J5 akan berlangsung dari 17 hingga 22 Januari manakala J4 pada 24 hingga 29 Januari.
“PLTP memberi sumbangan untuk Mitsuki dan Shihomi pergi bertanding di kejohanan
world junior di Singapura nanti. Sumbangannya tidak banyak iaitu RM2,500 sahaja.
“Mudah- mudahan ia dapat mengurangkan bebanan kedua-dua pemain yang akan diringi bapa mereka, Jeff Leong selaku jurulatih, ” kata Fazwil selepas majlis penyerahan cek kepada kedua-dua pemain itu, semalam.
Menurut Fazwil, PLTP berharap kedua-dua atlet mencapai kejayaan besar dalam pertandingan disertai mereka. Tujuan utama untuk mencari mata ranking di bawah 100,” katanya.-K! ONLINE


Konsep ‘kematian’ jadi pilihan pasangan Thailand
Oleh ALWANI ZAFIRAH

9 Januari 2022, 2:33 pm
PETALING JAYA – Detik indah sesebuah perhubungan pastinya akan diabadikan dalam bentuk gambar sebagai kenangan agar ia boleh disimpan dan dilihat semula pada masa akan datang.
Ada pasangan yang memilih untuk mengadakan penggambaran praperkahwinan dengan berlatarkan pelbagai konsep seperti kembali ke sekolah, berkelah di tepi pantai dan memilih untuk bergambar di lokasi pertama mereka bertemu demi mencipta kenangan sebelum berkahwin.
Namun, menjadi topik bualan orang ramai di Facebook hari ini apabila tular beberapa keping gambar praperkahwinan yang diadakan di Thailand dan dianggap menakutkan oleh orang ramai.
Menerusi perkongsian Nonts Kongchaw di laman Facebook, satu pasangan memilih konsep kematian dengan bergambar di beberapa lokasi yang dilihat menyeramkan seperti di kubur, rumah mayat dan turut melakukan upacara ritual ‘mati’ bagi penggambaran praperkahwinan mereka.
Sementara itu, rata-rata orang ramai memberi pelbagai reaksi di ruangan komen dan ada juga yang mencabar pasangan mereka untuk melakukan konsep seperti itu sebagai kenangan gambar perkahwinan.
“Kalau orang Malaysia buat konsep macam ini, agak-agak yang dalam gambar nanti pengantin manusia sebenar atau sebaliknya,” kata Fuad Razali.

“Kenapa tak pernah terfikir ‘shoot’ gambar kahwin macam ini, sayang jom buat untuk ulang tahun perkahwinan kita bulan depan,” kata Hazim9096.
“Seram betul, kalau aku pengantin ajak ‘shoot’ kahwin konsep ini, aku angkat kaki dulu, nak ke kawasan kubur pun seram,” kata Mr.Cameraman. – K! ONLINE


SKM salur bantuan RM2.6 juta kepada koperasi
Oleh DIYANATUL ATIQAH ZAKARYA

9 Januari 2022, 2:08 pm
MELAKA – Bantuan sebanyak RM2.6 juta akan disalurkan kepada semua koperasi di seluruh negara yang terjejas teruk dalam bencana banjir baru-baru ini.
Pengerusi Eksekutif Suruhanjaya Koperasi Malaysia (SKM) Zazali Haron berkata, sebanyak 86 buah koperasi dengan jumlah ahli kira-kira 700,000 telah dikenal pasti memerlukan bantuan tersebut untuk terus aktif.
Jelasnya, bantuan sehingga RM30,000 akan disalurkan mengikut permohonan yang dibuat secara dalam talian kepada SKM dan bantuan ini merupakan salah satu daripada tiga inisiatif besar dilaksanakan dan kita mempertimbangkan untuk menyalurkan dana sehingga RM30,000.
“Bagaimanapun bantuan ini perlu dipohon secara dalam talian dengan disertakan gambar dan laporan polis berkaitan bencana banjir,” katanya selepas Program 10,000 Langkah Inter Generasi Keluarga Malaysia di Taman Rempah, Sungai Melaka di sini, hari ini.
Tambahnya, inisiatif lain adalah menurunkan peratusan nilai tabungan yang diwajibkan iaitu 15 peratus kepada lapan peratus sahaja bagi Kumpulan Wang Rizab Statutori (KWRS).-K! ONLINE


Varian Omicron berasal daripada tikus
Oleh KOSMO!

9 Januari 2022, 2:00 pm
BEIJING – Sekumpulan penyelidik dari China mendakwa bahawa varian Omicron berkemungkinan telah bermutasi dalam kawanan tikus sebelum menjangkiti manusia, lapor akhbar Daily Star kelmarin.
Menurut kajian berkenaan, apabila virus terhasil dalam haiwan tersebut, ia mengumpul mutasi dengan pantas sebelum menular dalam kalangan manusia.
“Hasil kajian kami mendapati bahawa asal usul Omicron dipindahkan daripada manusia kepada tikus, seterusnya mengumpul mutasi dengan pantas untuk menjangkiti perumah.
“Ia kemudiannya kembali menjangkiti manusia, sekali gus menunjukkan trajektori evolusi antara spesies bagi penularan varian Omicron,” kata kajian tersebut.
Sebelum ini, asal usul Omicron dipercayai bermula daripada pesakit kronik yang mempunyai sistem imunisasi yang lemah.
Ia juga dikatakan bermula daripada populasi yang mempunyai pengawasan dan penjujukan virus yang tidak mencukupi.

“Bagaimanapun, berdasarkan kajian kami sebelum ini berkenaan evolusi virus, kami membuat hipotesis bahawa spesies perumah di mana Omicron memperoleh set mutasi tertentu boleh ditentukan dengan menganalisis spektrum mutasi molekul,” kata pasukan saintis itu. – AGENSI


Kakitangan KTMB cuai digantung tugas
Oleh NIA AMIRA NAJWA AZMI

9 Januari 2022, 1:39 pm
PETALING JAYA – Keretapi Tanah Melayu Berhad (KTMB) telah menggantung tugas ke atas kakitangan yang didapati cuai apabila tidak berhenti di Hentian Kuala Gris, Kuala Krai Kelantan pagi tadi hingga mengakibatkan 100 pelajar terpaksa ponteng sekolah.
KTMB dalam satu kenyataan berkata, tindakan disiplin juga akan diambil ke atas kakitangan tersebut sekiranya siasatan lanjut mendapati berlaku kecuaian.
“Kami mengesahkan tren Shuttle Timuran Nombor 51 yang berlepas dari Stesen Tumpat pada jam 4.05 pagi tidak berhenti di Hentian Kuala Gris pada jam 7.08 pagi.
“KTMB memandang serius dan berasa kesal dengan kejadian lebih-lebih lagi melibatkan 100 pelajar sekolah SMK Dabong yang baru memulakan sesi persekolahan hari ini,” katanya.
Sehubungan itu, KTMB memohon maaf kepada pelajar, ibu bapa dan pihak sekolah yang terlibat dan kesal atas kejadian yang berlaku.
“Tindakan penambahbaikan akan dilakukan secara berterusan dan KTMB menjamin insiden yang sama tidak akan berulang pada masa hadapan,” jelas di kenyataan KTMB. -K! ONLINE


RichWorks terus bantu mangsa banjir
Oleh KOSMO!

9 Januari 2022, 1:16 pm
SHAH ALAM – RichWorks International Sdn. Bhd. (RichWorks) terus menyediakan khidmat nasihat kepada mangsa banjir terutama bangsa usahawan yang turut terjejas dengan bencana itu di beberapa negeri baru-baru ini.
Ketua Pegawai Perniagaan RichWorks, Radz Mohd. berkata, bencana itu pastinya menjejaskan kehidupan mangsa di samping menambahkan lagi kesusahan mereka akibat pandemik Covid-19.
RADZ MOHD.
“Kami faham dan mengetahui perasaan itu apabila pejabat RichWorks dan rumah staf sendiri dinaiki air, belasan kenderaan mereka tenggelam.
“Apa RichWorks dapat lakukan ketika ini adalah meneruskan khidmat nasihat dari segi bisnes, bagaimana mereka dapat bangkit kembali daripada cabaran ini di samping program percuma yang akan diadakan dalam masa terdekat,” katanya ketika dihubungi Kosmo!.
Radz berkata, bagi mereka yang berdepan cabaran itu juga dinasihatkan jangan terlalu fokus kepada masalah, sebaliknya cari jalan untuk terus maju ke depan.
RichWorks juga akan membantu usahawan melalui ‘Siri Klinik Usahawan Bina Bisnes Berjaya, Branding & Marketing Power 2022’ secara virtual dan percuma kecuali mereka memilih untuk hadir di lokasi akan diumumkan kelak pada 4 hingga 6 Mac nanti.

Untuk maklumat lanjut, hubungi pasukan RichWorks di talian 019-2442244 atau layari binabisnesberjaya.com.


Pengurus syarikat didakwa beri rasuah RM10,000
Oleh MOHAMAD FAIZAL HASHIM

9 Januari 2022, 12:26 pm
JOHOR BAHRU – Seorang pengurus syarikat pembinaan mengaku tidak bersalah di Mahkamah Sesyen Johor Bahru, di sini hari ini atas pertuduhan memberi rasuah berjumlah RM10,000 kepada jurutera daerah Jabatan Kerja Raya (JKR), tahun lalu.
Tertuduh, Asdi Ali, 42, membuat pengakuan tersebut selepas pertuduhan dibacakan di hadapan Hakim, Datuk Ahmad Kamal Arifin Ismail.
Mengikut kertas pertuduhan, lelaki itu didakwa telah memberi suapan RM10,000 kepada jurutera daerah JKR Hulu Selangor sebagai dorongan mendapatkan anggaran harga jabatan serta untuk mendapatkan kerja-kerja mengganti dan meningkatkan aspek keselamatan jalan raya di Jalan Batang Kali-Genting Highlands (B66), Hulu Selangor, Selangor.
Tindakan sama juga melibatkan kerja membaik pulih permukaan jalan serta kerja-kerja berkaitan di Jalan Kuala Kali-Rasa, Hulu Selangor.
Perbuatan itu didakwa dilakukan di kelab golf Forest City di Jalan Persiaran Golf 5, Gelang Patah, dekat sini, Januari tahun lalu.
Bagi pertuduhan itu, Asdi didakwa melakukan kesalahan mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) Akta sama.

Tertuduh boleh dikenakan hukuman penjara sehingga 20 tahun dan denda tidak kurang lima kali ganda jumlah nilai suapan atau RM10,000 mengikut mana-mana yang lebih tinggi, jika disabit kesalahan.
Pegawai Pendakwa daripada SPRM, Mohd. Aliff Shaharuzaman menawarkan jaminan RM10,000 dengan seorang penjamin serta melapor diri di pejabat SPRM terdekat pada minggu pertama setiap bulan.
Mohd. Aliff turut meminta kes itu dipindahkan ke Mahkamah Sesyen Shah Alam, Selangor untuk dibacakan bersama kes melibatkan siasatan yang sama dengan pegawai penyiasatan dan saksi yang sama.
Hakim membenarkan jaminan yang ditetapkan di Mahkamah Sesyen Shah Alam diguna pakai selain membenarkan kes dipindahkan ke mahkamah berkenaan selain menetapkan 26 Januari sebagai sebutan semula kes.-K! ONLINE


Kami dapat lalui dengan baik – Haiza
Oleh SAIRUL ZAMRI MISRANI

9 Januari 2022, 1:35 pm
PETALING JAYA – “Covid-19 tu sangat dekat. Ada je di keliling kita. Bila dah kena baru tahu macam mana”.
Demikian luahan penyanyi dan penyampai radio, Haiza yang memaklumkan dirinya baharu sahaja selesai menjalani kurantin selepas dijangkiti Covid-19.
Tidak sahaja dirinya, suami dan anak lelakinya turut disahkan wabak maut tersebut.
“Demam dan dada jadi sempit. Susah sikit nak bernafas. Tapi alhamdulillah, ikhtiar kita dah ada vaksin. Lengkap cuma belum booster (penggalak).
“Suami, saya dan anak (Iman) dapat lalui dengan baik. Terima kasih kepada yang banyak membantu. Anda tahu siapa anda, moga Allah sentiasa melindungi anda,” tulisnya dalam Instagram.
Dalam hantaran sama, penyampai radio Buletin FM itu berkata, Covid-19 masih boleh dijangkiti meskipun sudah lengkap divaksin, namun risikonya lebih rendah berbanding individu yang belum menerima sebarang vaksin.

“Memang benar, kalau dah vaksin pun boleh kena. Kalau tak vaksin apatah lagi. Risikonya lebih tinggi.
“Ubat dan makanan sunnah itu juga ikhtiar, maka seimbangkan. Allah Maha penyembuh dan wajib untuk kita melindungi diri dan orang sekeliling. Jadilah manusia yang bertanggungjawab,” katanya lagi.
Menjengah ruangan komen, rata-rata pengikut dan rakan selebriti menitipkan kesyukuran kerana Haiza telah sihat dan boleh kembali bekerja seperti biasa. – K! ONLINE


Masih terlalu awal layak ke Piala Dunia
Oleh MUHAMMAD ZUHAILY BADLISHAH

9 Januari 2022, 12:30 pm
KETUA jurulatih skuad hoki projek khas wanita negara, Nasihin Nubli Ibrahim menganggap perjalanan pasukannya untuk layak ke Piala Dunia masih lagi jauh.
Sebaliknya, Nasihin lebih cenderung untuk memastikan barisan pemain mudanya menimba pengalaman kerana majoriti mereka masih belum mempunyai kaps di pentas antarabarangsa.
Disebabkan itu, beliau tidak meletakkan sasaran tinggi dalam saingan Piala Asia di Muscat, Oman bermula 21 hingga 28 Januari ini yang merupakan pusingan kelayakan ke pentas Piala Dunia 2022 pada Julai nanti.
“Realistiknya agak sukar kerana kita hampir dua tahun tiada perlawanan antarabangsa. Pasukan-pasukan lain seperti India, China dan Jepun beraksi di Sukan Olimpik 2020, manakala Korea Selatan pula tuan rumah ACT (Trofi Juara-Juara Asia) tahun lalu.
“Kita tidak mahu letakkan tekanan atau berangan untuk berada dalam kelompok empat teratas (Piala Asia). Jalan cerita kita boring dan perjalanan kita masih lagi jauh.
“Sekarang kita nak dedahkan para pemain muda yang tiada kaps antarabangsa ke tahap lebih tinggi. Kita bersabar untuk membentuk satu pasukan yang bagus demi masa depan,” katanya ketika dihubungi Kosmo! kelmarin.

Sebagai rekod, empat pasukan teratas dalam saingan Piala Asia kali ini akan meraih slot automatik ke Piala Dunia 2022 yang bakal dianjurkan di dua lokasi iaitu Terrassa, Sepanyol dan Amstelveen, Belanda.
Walaupun menghuni ranking ke-20 dunia tetapi Malaysian Tigress tidak pernah layak ke pentas Piala Dunia kerana sering menjadi pasukan kelima terbaik Asia di belakang India (No. 9 dunia), China (No. 10 dunia), Korea Selatan (No. 12 dunia) dan Jepun (No. 14 dunia).


Projek Infra Saliran Johor Barat perlu diaktif semula
Oleh KHAIRUL MOHD. ALI

9 Januari 2022, 1:33 pm
JOHOR BAHRU – Kerajaan negeri akan meminta peruntukan sebanyak RM1 bilion daripada kerajaan persekutuan bagi menghidupkan semula projek Infra Saliran Johor Barat bagi mengelak kejadian banjir lebih buruk berlaku di negeri ini.
Pengerusi Jawatankuasa Perumahan dan Kerajaan Tempatan negeri, Ayub Jamil berkata, projek Infra Saliran Johor Barat yang dilaksana pada tahun 1971 dengan peruntukan berjumlah RM700 juta yang diterima daripada Bank Dunia itu telah dihentikan pada tahun 1999.
Jelas beliau, projek berkenaan melibatkan kawasan pantai barat negeri ini dengan pembinaan benteng dan parit serta penyelenggaraan sungai dan cerun-cerun sepanjang 5,000 kilometer.
“Namun apabila peruntukan tamat, projek itu dihentikan. Kini apabila air pasang, paras air laut sudah hampir mencecah ketinggian benteng yang dibina pada tahun 1971 akibat pemanasan global.
“Sebab itu kita minta pusat peruntukkan RM1 bilion dibawah program Infra Saliran Johor barat untuk dihidupkan semula kerana ‘profile’ benteng, sungai, parit sudah berubah dan struktur sedia ada sudah tidak mampu menampung kenaikan paras air laut,” katanya ketika berucap pada Majlis Perasmian Pensijilan ISO 9001:2015 Perbadanan Pengurusan Pinang 3, Taman Daya, di sini hari ini.- K! ONLINE


Pulih semangat selepas jatuh, pekasam daging raih RM2.8 juta
Oleh KOSMO!

9 Januari 2022, 1:19 pm
SHAH ALAM – Bukan sahaja terkesan akibat Covid-19, negara dikejutkan pula dengan tragedi banjir pada penghujung 2021.
Situasi itu mengakibatkan semangat pasukan Hakak Maneh yang menjual produk pekasam daging seolah-olah surut bersama air banjir.
“Dugaan paling besar apabila semangat pasukan jatuh akibat terkesan dengan pandemik Covid-19 dan terlibat pula dengan banjir, tetapi saya segera fokus untuk berusaha memulihkan semangat pasukan,” kongsi pengasas Putra Afiq Global Sdn. Bhd., Balkis Mohd. Soib.
Beliau sentiasa memastikan pasukannya dapat menjana pendapatan supaya mereka dapat survive. Hasilnya, pada 2021, Hakak Maneh melakar banyak kejayaan.
“Daripada bangunan dua lot, jadi tiga lot, daripada pasukan 1,500, menjadi 2,800 orang, daripada pekerja 15, kini sudah 24 orang.
“Malah jualan pekasam pada 2021 mencatat 253,078 pek berbanding 50 pek ketika bermula dari rumah pada 2018,” ujarnya.

Meskipun menempoh pelbagai cabaran, jualan Hakak Maneh pada 2021 mencapai RM2.8 juta.
“Pada 2022, kita mahu membantu lebih ramai suri rumah dengan pendapatan RM1,000 sebulan dan kita nak melahirkan lebih ramai jutawan,” ujar Balkis.
Ditanya resepi kejayaannya, Balkis berkata, Hakak Maneh lahir daripada bimbingan Mentor Usahawan, Datuk Wira Dr. Azizan Osman bersama RichWorks International Sdn. Bhd.-K! ONLINE


Elak ambil minuman ‘potong kaki’
Oleh NUR HUDA MUSA

9 Januari 2022, 1:23 pm
PETALING JAYA – Orang ramai dinasihatkan untuk tidak mengambil minuman yang manis secara berlebihan kerana ia boleh menyebabkan penyakit kencing manis.
Menerusi perkongsian di laman Facebook Public Health Malaysia, kajian menunjukkan kebanyakan rakyat Malaysia mengambil gula tambahan dalam kuantiti yang banyak dan berlebihan menerusi minuman.
“Pengambilan gula yang tinggi, obesiti dan tidak aktif dalam aktiviti fizikal merupakan faktor risiko untuk penyakit kencing manis.
“Setakat ini 20.3 peratus atau hampir 2.8 juta rakyat Malaysia menghidap kencing manis,” katanya di sini hari ini.
Tambah kenyataan itu katanya, penyakit kencing manis juga akan menyebabkan saraf di kaki kurang sensitif, kulit mudah dijangkiti kulat dan luka sukar sembuh.
“Hal ini menjadi punca kepada komplikasi ulser di kaki.

“Menyedihkan, 7 peratus pesakit diabetes terpaksa dipotong kaki (amputasi) akibat komplikasi ulser di kaki,” ujarnya. – K! ONLINE


Lelaki berperwatakan wanita lindungi Long Tiger dipenjara lima bulan
Oleh NORLIDA AKMAR IDROS

9 Januari 2022, 12:29 pm
SUNGAI PETANI – Seorang lelaki berperwatakan wanita dipenjara lima bulan oleh Mahkamah Majistret di sini hari ini selepas mengaku bersalah melindungi lelaki berketurunan Rohingya dikenali sebagai Long Tiger, bulan lalu.
Tertuduh, Rusli Mat, 47, yang bekerja sendiri membuat pengakuan itu selepas pertuduhan terhadapnya dibacakan di hadapan Majistret Nurul Ainna Ahmad.
Nurul Ainna menjatuhkan hukuman penjara tersebut dari tarikh tertuduh ditahan iaitu pada 28 Disember lalu.
Mengikut kertas pertuduhan, Rusli yang mengenakan blaus belang hitam dan putih serta seluar jeans didakwa melindungi Abdul Hamim Ab Hamid dengan niat untuk mengelakkan lelaki terbabit daripada ditangkap.
Kesalahan tersebut dilakukan di LBS 854A, Kebun Tebu Jalan Kuala Ketil di sini kira-kira pukul 3.15 petang, 28 Disember tahun lalu.-K! ONLINE


Rupa-rupanya pelvik saya senget sikit – Elfira Loy
Oleh MOHD. HAIKAL ISA

9 Januari 2022, 1:13 pm
PETALING JAYA – Kehamilan boleh memberi implikasi luar biasa terhadap fizikal seseorang wanita yang bakal bergelar ibu.
Buat pelakon Elfira Loy atau nama lengkapnya, Nurul Elfira Loy Ahmad Sabri, 27, dia mengakui mempunyai masalah sakit belakang sejak trimester pertama kehamilannya.
Elfira yang kini hamil anak kedua berkata, masalah sakit belakang tersebut memberi kesan terhadap kedudukan atau posisi bahagian pelviknya.
“Saya menderita masalah sakit belakang sejak trimester pertama lagi. Terima kasih suami kerana membawa saya menerima rawatan.
“Rupa-rupanya, pelvik saya senget sedikit. Sekarang, saya dah boleh tidur bagai seorang puteri,” ujarnya menerusi satu hantaran status dalam Instagram.
Turut mencuri tumpuan apabila penyanyi Ernie Zakri turut meninggalkan komen dalam hantaran status Elfira dengan menulis: “I wanna go (saya nak pegi) buat rawatan juga.”

Sebelum ini, Elfira berkongsi berita dirinya hamil anak kedua sekitar Oktober.
Pelakon Pembantu Terbaik Anugerah Skrin 2011 itu menerusi Instagram memuat naik sebuah hantaran foto yang memaparkan dirinya sedang memegang belon dengan ayat ‘baby 2 is coming’ (anak nombor dua sedang dalam perjalanan).
Untuk rekod, Elfira mendirikan rumah tangga dengan Faris Khairul Anuar pada 1 Januari 2019 dan hasil perkahwinan mereka dikurniakan seorang putera bernama Muhammad Rayyan Khalaf, 2. – K! ONLINE


Banjir najis dalam rumah
Oleh KOSMO!

9 Januari 2022, 12:55 pm
LONDON – Seorang wanita dari Essex, England, berdepan situasi menjijikkan apabila sistem kumbahan pangsapurinya meletup dan melimpahkan najis manusia, lapor akhbar Daily Star, semalam.
Mikayla Collins, 33, berkata,  dia terpaksa berpindah keluar buat sementara waktu kerana setiap sudut rumahnya dipenuhi tahi berwarna coklat.
Berdasarkan beberapa keping imej yang dimuat naik di media sosial, kediaman Collins dilihat dipenuhi dengan air berwarna coklat selain tisu tandas memenuhi lantai.
Tab mandi dan tandas pula dipenuhi dengan cecair keruh berwarna coklat yang terdiri daripada najis dan sisa kumbahan lain.
“Apa yang anda lihat itu adalah air tandas, air daripada mesin basuh dan semua jenis saliran dari jiran di tingkat atas serta semua objek yang dibuang ke dalam mangkuk tandas.
“Ya, itu adalah najis manusia. Berkemungkinan terdapat banyak penyakit memenuhi rumah saya sekarang dan ini merupakan satu isu kesihatan awam,” kata Collins di akaun Facebook miliknya.

Syarikat pemilik hartanah tersebut, Sanctuary Housing, telah membuat permohonan maaf terhadap insiden itu dan mendakwa telah mengarahkan kerja-kerja pembersihan dilakukan bagi membolehkan Collins kembali ke pangsapuri itu. – AGENSI


Penubuhan PBM tak beri kesan kepada Bersatu
Oleh SITI A'ISYAH SUKAIMI

10 Januari 2022, 8:59 pm
PUTRAJAYA – Penubuhan Parti Bangsa Malaysia yang diluluskan akhir Disember lalu tidak memberi kesan yang besar kepada Parti Pribumi Bersatu Malaysia (Bersatu).
Presidennya, Tan Sri Muhyiddin Yassin berkata, hal ini kerana pemimpin parti tersebut bukan terdiri daripada ahli Bersatu.
“Mereka yang memimpin itu sebenarnya tidak sertai Bersatu. Larry Sng (Ahli Parlimen Julau) dahulunya bekas PKR tetapi menyatakan sokongan kepada Perikatan Nasional (PN).
“Begitu juga Steven Choong (Ahli Parlimen Tebrau). Yang di Perak (Ahli Dewan Undangan Negeri (Adun) Buntong, A. Sivasubramaniam) saya dengar dia sokong YB Peja (Ahli Parlimen Tambun, Datuk Seri Ahmad Faizal Azumu) tetapi tidak tahu dalam rekod dia jadi ahli Bersatu atau tidak,” katanya pada sidang akhbar di sini hari ini.- K! ONLINE


Lelaki cedera paraglider terjatuh di pekarangan masjid
Oleh NORLIA RAMLI

10 Januari 2022, 8:06 pm
BALING – Seorang lelaki berusia 34 tahun mengalami kecederaan pada tulang belakang selepas paraglider dikendalikannya hilang kawalan lalu terjatuh di pekarangan Masjid Kampung Padang Kulim di Kuala Ketil dekat sini semalam.
Dalam kejadian kira-kira pukul 1.30 tengah hari itu, mangsa, Sharul Nizam Samsudin yang berasal dari Banting, Selangor dikatakan gagal mengawal paraglider tersebut kerana angin kuat.
Ketua Polis Daerah Baling, Superintendan Shamsudin Mamat memberitahu, mangsa memulakan penerbangan sukan luncur udara itu di satu kawasan di Pengkalan Hulu, Perak kira-kira pukul 12 tengah hari semalam.
“Ketika paraglider tersebut berada di ruang udara, keadaan angin menjadi kuat sehingga menyebabkan mangsa dibawa oleh angin.
“Mangsa tidak dapat mengawal paraglider dan terjatuh di pekarangan Masjid Kampung Padang Kulim, Kuala Ketil di sini,” katanya dalam satu kenyataan di sini hari ini.
Kata beliau, anggota yang bertugas di kaunter aduan Balai Polis Kuala Ketil menerima panggilan daripada orang awam memaklumkan tentang kejadian pada pukul 1.30 tengah hari semalam sebelum menghubungi pihak Klinik Kesihatan Kuala Ketil untuk mendapatkan ambulans.

“Pada pukul 1.55 tengah hari, mangsa dibawa ke Hospital Sultan Abdul Halim, Sungai Petani untuk mendapatkan rawatan lanjut dan mangsa mengalami kecederaan pada bahagian tulang dan keadaannya dilaporkan stabil.
“Tiada laporan polis dibuat berhubung kejadian setakat ini, difahamkan dua mangsa terlibat dalam insiden itu dengan seorang lagi mangsa terjatuh di kawasan rimbunan buluh di Taman Tasik Permai, Pengkalan Hulu di Perak kira-kira pukul 1.30 tengah hari semalam,” katanya. – K! ONLINE


Lelaki bunuh, makan kekasih dipenjara seumur hidup
Oleh KOSMO!

10 Januari 2022, 8:00 pm
BERLIN, Jerman – Seorang guru yang dituduh membunuh dan memakan lelaki yang dikenali menerusi sebuah platform cari jodoh telah dijatuhi hukuman penjara seumur hidup, lapor akhbar The New York Post, kelmarin.
Tertuduh yang dikenali sebagai Stefan R, 42, dikatakan ‘memburu’ mangsa menerusi platform cari jodoh bagi memenuhi fantasi kanibalismenya.
Menurut mahkamah Berlin, Stefan  membunuh mangsanya untuk mendapat kepuasan seksual eksotik dan turut memakan bahagian sulit mangsa.
“Apa yang anda lakukan adalah tidak berperikemanusiaan,” kata Hakim Matthias Schertz.
Bagaimanapun, Stefan menafikan melakukan pembunuhan itu dan mendakwa mangsa yang juga seorang mekanik, maut ketika tidur di sofa apartmen miliknya.
“Saya tidak membuat panggilan kecemasan kerana takut identiti sebagai seorang homoseksual terbongkar,” katanya.

Mahkamah memutuskan bahawa tertuduh  didapati bersalah atas jenayah yang sangat serius dan  tidak boleh dibebaskan dengan parol automatik selepas 15 tahun seperti kebanyakan kes bunuh lain  di Jerman. – Agensi


Inisiatif elak penularan Omicron
Oleh SITI A'ISYAH SUKAIMI

10 Januari 2022, 10:22 pm
PUTRAJAYA – Kementerian Kesihatan (KKM) sedang melaksanakan inisiatif bagi memastikan penularan Omicron tidak memberi kesan buruk kepada negara, termasuk kawalan lebih ketat di sempadan yang mula dilaksanakan ketika ini.
Pengerusi Majlis Pemulihan Negara (MPN), Tan Sri Muhyiddin Yassin berkata, Menteri Kesihatan, Khairy Jamaluddin Abu Bakar menerusi mesyuarat berlangsung petang tadi telah memaklumkan mengenai trend penularan varian tersebut selain angka yang meningkat ketika ini.
Menurutnya, peningkatan tersebut tidak hanya melibatkan Malaysia malah, dilaporkan di negara-negara lain yang terjejas susulan penularan Omicron.
“Sebab itu dibentangkan juga tadi strategi dan cara menanganinya, saya tidak perlu jelaskan di sini kerana ada inisiatif yang sedang dibuat berdasarkan kepada kes yang dilihat sedang menular.
“Yang penting sistem kesihatan awam kita yang diketahui melalui tekanan pada masa Covid-19, mestilah ada cara untuk diperbaiki dan diteruskan. Kedua, kawalan sempadan dengan beberapa prosedur operasi standard (SOP) yang ketat yang dikenakan turut dijelaskan,” katanya pada sidang akhbar mempengerusikan mesyuarat Majlis Pemulihan Negara di sini hari ini.
Dalam pada itu, Muhyiddin berkata, MPN juga dimaklumkan berhubung tindakan penangguhan sementara lawatan mengerjakan umrah ketika ini susulan beberapa isu tertentu yang perlu ditangani KKM.

Ujarnya lagi, susulan itu, KKM sudah mengetahui langkah yang perlu dilakukan dalam usaha menangani penularan varian tersebut di negara ini.- K! ONLINE


Banjir: 1,879 unit rumah perlu dibaik pulih
Oleh SUBKHI SUDARJI

10 Januari 2022, 9:03 pm
PUTRAJAYA – Kementerian Pembangunan Luar Bandar (KPLB) telah mengenal pasti sejumlah 1,879 unit rumah untuk dibaik pulih di kawasan yang dilanda bencana banjir di seluruh negara.
Menterinya, Datuk Seri Mahdzir Khalid berkata, sejumlah 165 buah rumah mangsa banjir pula dikenal pasti mengalami kerosakan teruk dan perlu dibina baharu.
“Bagi pembinaan baharu rumah jelas Mahdzir, tempoh masa yang diambil adalah antara tiga hingga empat bulan bergantung kepada kesediaan tapak.
“KPLB juga telah memulakan kerja-kerja pembaikan sejak Sabtu lalu membabitkan sembilan buah rumah mangsa banjir di Kuala Klawang, Chennah dan Jelebu, Negeri Sembilan,” katanya dalam satu kenyataan hari ini.
Terdahulu, beliau menghadiri sidang akhbar bersama Menteri Perumahan dan Kerajaan Tempatan, Datuk Seri Reezal Merican Naina Merican di sini.
Pada masa sama, Mahdzir berkata, pembaikan empat buah rumah lagi dilaksanakan di daerah Mentakab dan Temerloh, di Pahang.

Menurut beliau, kerja-kerja baik pulih dan pembinaan baharu kediaman di luar bandar itu melibatkan peruntukan RM50 juta daripada kementeriannya.
Katanya, KPLB telah memperolehi data awal daripada peringkat daerah serta Unit Penyelarasan dan Pelaksanaan (ICU) Jabatan Perdana Menteri bagi membaik pulih dan bina baharu kediaman mangsa. – K! ONLINE


Penduduk temui ikan emas 15kg
Oleh KOSMO!

10 Januari 2022, 8:30 pm
JAKARTA – Penduduk Desa Situ Hiang, Kabupaten Lebak Banten, Indonesia digegarkan dengan penemuan seekor ikan emas gergasi seberat 15 kilogram(kg), lapor Suara.com.
Rakaman video yang memaparkan ikan emas itu didukung oleh seorang penduduk Desa Situ Hiang dimuat naik di laman Instagram @inforangkasbitung.
Menurut keterangan video, ikan emas tersebut ditemui dalam keadaan hampir lemas di sebuah parit besar berdekatan tali air.
Penduduk cuba menyelamatkan ikan emas itu dengan menolaknya masuk ke dalam air namun tidak berjaya apabila haiwan itu sudah pun mati.
Disebabkan kejadian itu, penduduk setempat sepakat menjadikan lokasi ikan emas itu sebagai tempat bersejarah dan tarikan pelancong terbaharu. – Agensi


Duda kaya separuh usia kahwini gadis 18 tahun
Oleh KOSMO!

10 Januari 2022, 9:00 pm
JAKARTA – Kisah pernikahan seorang duda kaya separuh usia dengan seorang remaja berusia 18 tahun di Kota Makassar menjadi tular di Indonesia selepas wanita itu dikatakan menerima wang hantaran sebanyak 100 juta rupiah (RM29,403), lapor laman berita Timur Kota semalam.
Tidak cukup dengan itu, ahli perniagaan yang dikenali sebagai H Sule itu dikatakan turut menyerahkan sebuah kenderaan utiliti sukan (SUV) Fortuner dan sebuah rumah kepada isterinya.
Seorang ahli keluarga gadis itu bagaimanapun tampil menjelaskan hal sebenar dengan memberitahu bahawa nilai hantaran yang diterima itu adalah benar, namun tidak bagi kenderaan SUV tersebut dan rumah.
Menurutnya, pengantin perempuan menerima wang hantaran sebanyak 70 juta rupiah (RM20,582), manakala selebihnya sebanyak 30 juta rupiah (RM8,821) terdiri daripada sebidang tanah.
“Saya sendiri mendengar ketika akad nikah diadakan. Tiada kereta atau rumah yang diberikan sebagai hantaran,” katanya.
Tambah individu tersebut, pernikahan itu juga berlangsung secara sederhana, namun ia menjadi tular kerana nilai hantaran tersebut telah diperbesarkan oleh netizen.

“Majlisnya juga biasa sahaja. Mungkin kerana pengantin lelaki dikenali ramai dan isterinya masih remaja, jadi, ramai yang tersalah sangka mengenai pernikahan ini,” jelasnya.
Berita mengenai perkahwinan tersebut menjadi tular dengan ramai netizen memberikan pelbagai komen.
“Daripada hantaran ini saya sedar bahawa wang adalah segalanya. Semoga ‘datuk’ bahagia selalu,” kata seorang netizen. – AGENSI


Penganjur pertandingan tarian singa dikompaun RM1,000 langgar SOP
10 Januari 2022, 11:12 pm
SERDANG – Penganjur pertandingan tarian singa sempena Tahun Baru Cina di sebuah pusat beli-belah di Puchong, dekat sini dikenakan kompaun RM1,000 ekoran melanggar prosedur operasi standard (SOP) Pelan Pemulihan Negara (PPN) Fasa 4.
Ketua Polis Daerah Serdang, Asisten Komisioner A Anbalagan berkata, pihaknya mengesan sebuah video tular di laman Facebook semalam memaparkan orang ramai berkumpul menyaksikan pertandingan itu.
“Dalam video itu memaparkan orang ramai berkumpul menyaksikan pertandingan tersebut dalam keadaan tiada penjarakan fizikal.
“Berikutan itu, sepasukan pegawai dan anggota dari Balai Polis Puchong telah ke lokasi berkenaan pukul 7.30 malam (semalam) untuk membuat pemeriksaan dan mendapati ramai pengunjung berkumpul tanpa penjarakan fizikal,” ujarnya dalam kenyataan hari ini.
Menurutnya, semakan mendapati pihak penganjur mempunyai surat kelulusan permit sementara dari pihak berkuasa tempatan (PBT) untuk menganjurkan pertandingan berkenaan.
“Bagaimanapun kita tetap mengeluarkan kompaun RM1,000 kepada penganjur atas kesalahan melanggar SOP.

“Tindakan dilakukan mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Pengawasan Tempatan Jangkitan) 2021,” ujarnya. – K! ONLINE


Nadir dedahkan pembunuh Imam Fadi
Oleh KOSMO!

10 Januari 2022, 9:57 pm
PETALING JAYA – Lelaki yang didakwa suspek utama kes pembunuhan imam dan pensyarah Universiti Kuala Lumpur British Malaysian Institute (UniKL BMI), Dr. Fadi Mohammed Al Batsh di Kuala Lumpur pada 2018 merupakan seorang ejen daripada Agensi Perkhidmatan Rahsia Israel iaitu Mossad.
Perkara itu didedahkan Ketua Pegawai Eksekutif Cinta Gaza Malaysia (CGM), Muhammad Nadir Al-Nuri Kamaruzaman dalam hantaran terbaharunya di laman Telegram sebentar tadi.
Nadir berkata, lelaki tersebut bernama Husam Abdul Majid Muhammad Al-Astal dan dia dipercayai terlibat dengan agensi itu sejak 2016.
“Operasi dilakukan bersama seorang pengintip Me*** dan dua pengintip bukan Arab. Merupakan pegawai di dalam Mossad dan bekerja di beberapa tempat dan terlibat dalam beberapa operasi,” katanya hari ini.

Terdahulu, Kosmo! melaporkan lelaki warga asing yang merupakan suspek utama kes pembunuhan Fadi dikatakan telah berjaya ditangkap oleh pihak keselamatan Gaza semalam.
Menurut Nadir, pembunuh tersebut masuk ke Gaza dan menghubungi pihak penjajah untuk meminta duit dan perbualannya diintip pihak keselamatan Gaza dan kemudiannya ditangkap.

Dalam kejadian pada 21 April 2018, Fadi maut ditembak oleh dua lelaki bermotosikal yang melepaskan 10 tembakan di badan dan kepala mangsa sekitar pukul 6 pagi.
Ketika kejadian, mangsa dalam perjalanan ke Surau Medan Idaman, Setapak bagi menunaikan solat Subuh dan pembunuhan pensyarah warga Palestin itu dipercayai didalangi ejen Mossad. – K! ONLINE


Pelantikan Azam teratur – Muhyiddin
Oleh SITI A'ISYAH SUKAIMI

10 Januari 2022, 8:31 pm
PUTRAJAYA – “Jangan dikaitkan proses itu (pelantikan) dengan kes kita dengar sekarang ini,” kata bekas Perdana Menteri, Tan Sri Muhyiddin Yassin ketika diminta mengulas pelantikan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.
Menurutnya, pelantikan Azam sewaktu beliau masih Perdana Menteri bagi menerajui suruhanjaya tersebut iaitu selepas bekas Pesuruhjaya SPRM Latheefa Koya meletakkan jawatan, dibuat secara teratur serta mengikut peraturan dan prosedur yang betul.
“Selepas itu, mesti ada pengganti dan yang melantik bukan saya iaitu selepas diperkenankan oleh Yang di-Pertuan Agong. Proses lantikan itu teratur mengikut peraturan dan mana-mana jawatan kerajaan terutama jawatan penting seperti ini, tidak dibuat secara begitu mudah sahaja.
“Ia harus melalui satu proses yang diperakukan sebuah jawatankuasa di mana Ketua Setiausaha Negara (KSN) dalam kes seperti ini, mengemukakan cadangan nama dan bukan saya pilih. Dia cadangkan dan didapati dia layak, sudah mematuhi apa sahaja kriteria.
“Saya fikir proses itu tidak salah, memang betul dan teratur. Jadi jangan dikaitkan proses itu (pelantikan) dengan kes kita dengar sekarang ini, saya tak nak ulas kes tersebut,” katanya pada sidang akhbar di sini hari ini.
Dalam pada itu, Muhyiddin berkata, sehubungan itu tiada isu dibangkitkan berhubung pelantikan Azam sebagai Ketua Pesuruhjaya SPRM dengan kes yang diperkatakan ketika ini.

“Bagi saya semuanya teratur, sudah pun diperkenankan dan saya tak rasa satu kesalahan prosedur lantikan sebagainya. Itu urusan dibuat oleh KSN di bawah jawatankuasa dan saya pada waktu itu sebagai Perdana Menteri bersetuju untuk memperakukan kepada Yang di-Pertuan Agong.
“Kemudian, Yang di-Pertuan Agong memperkenankan jadi, saya fikir tak ada isu dibangkitkan oleh sesiapa sekali pun,” ujarnya.- K! ONLINE


Pengurusan Kuil Sri Subramaniam, Batu Caves dikompaun RM1,000
10 Januari 2022, 7:37 pm
GOMBAK – Pihak pengurusan Kuil Sri Subramaniam, Batu Caves, dekat sini dikenakan kompaun RM1,000 ekoran melanggar prosedur operasi standard (SOP) yang telah ditetapkan Majlis Keselamatan Negara (MKN).
Ketua Polis Daerah Gombak, Asisten Komisioner Zainal Mohamed Mohamed berkata, pihaknya telah terkesan dengan satu video berdurasi 45 saat yang tular semalam berkenaan satu majlis keagamaan yang diadakan di Kuil Sri Subramaniam, Batu Caves, dekat sini.
“Kita telah menjalankan siasatan dan mendapati pihak pengurusan kuil berkenaan telah gagal mematuhi SOP Plan Pemulihan Negara (PPN) Fasa 4 iaitu tiada penjarakan fizikal.
“Ekoran kesalahan itu, kita telah mengeluarkan kompaun terhadap pihak pengurusan tersebut di bawah perkara 16, Akta Pencegahan dan Pengawalan Penyakit Berjangkitan 1988 yang membawa hukuman denda RM1,000,” ujarnya dalam kenyataan hari ini.
Jelas beliau, orang ramai dinasihatkan supaya sentiasa mematuhi SOP PPN Fasa 4 yang telah di tetapkan oleh MKN demi mengawal penularan wabak Covid-19.
“Tindakan tegas akan dikenakan kepada mana-mana pertubuhan atau individu yang gagal mematuhi SOP tersebut,” ujarnya. – K! ONLINE


Permit 33 bazar Ramadan MBSA dibuka mulai Isnin depan
Oleh ABDUL RAZAK IDRIS

10 Januari 2022, 7:53 pm
SHAH ALAM – Permohonan bazar Ramadan di 33 lokasi tapak dibawah pentadbiran Majlis Bandaraya Shah Alam (MBSA) dibuka selama sebulan bermula Isnin depan.
Ketua Bahagian Korporat dan Perhubungan Awam MBSA, Shahrin Ahmad, permohonan itu boleh dilakukan secara dalam talian sehingga 16 Februari depan untuk pengeluaran permit bazar berkenaan.
Katanya, orang ramai perlu mengisi borang permohonan atas talian dan memuat naik salinan dokumen yang diperlukan dengan lengkap sebelum proses pendaftaran dilaksanakan.
“Sebanyak 33 lokasi tapak bazar disediakan MBSA pada tahun ini.
“Antara lokasi tapak bazar tersebut adalah di Seksyen 6, 7, 8, 16,17, 18,19, 20, 24, 25, 27, 28, 31,33, 35, U2, U3, U5, U8, U10, U13, U19 dan U20,” katanya dalam kenyataan hari ini.
Jelasnya, kadar bayaran permit adalah dibahagikan mengikut jenis jualan dengan minuman balang dan makanan sebanyak RM207 ; makanan (bergoreng), air kelapa dan tebu serta jualan berbakar berjumlah RM237 manakala ayam golek (RM297).

“Mereka boleh melakukan permohonan menerusi laman https://bazar.mbsa.gov.my. atau menghubungi Jabatan
Pelesenan di talian 03-55105133 samb. 1700/1762/1486/1699/1317/1366,” katanya. -K!ONLINE


Mutawwif, jemaah tak vaksin pergi umrah
Oleh NOR AZIAH MAT NOH

10 Januari 2022, 6:27 pm
PETALING JAYA – Tindakan seorang mutawwif mengaku bahawa dirinya bersama jemaah tidak mengambil suntikan dos vaksinasi mengundang kecaman orang ramai.
Menerusi satu hantaran di Instagram milik mutawwif itu, dia mengaku dirinya tidak pernah divaksin serta mendakwa membawa bersama jemaah lain yang tidak divaksinasi.
“Saya mengaku tidak vaksin dan bawa orang yang tak vaksin ke Saudi sebab vaksin ni dah pupus.
“Ramai juga jemaah tak ambil pun vaksin ni, vaksin lain akan pupus dan tamat tempoh dan mata pencarian untuk mereka bergelar pakar,” katanya.
Rata-rata pengguna media sosial lain memberi pelbagai reaksi di ruangan komen.
“Tak nak ambil vaksin tidak mengapa, tapi kalau dah sampai menipu camni, elok sangat ke? Ini bukan masalah kecil, jangan sebab sijil palsu, orang Malaysia susah nak pergi umrah lepas ini,” kata Ahmad Solihin.

“Jangan disebabkan perkara ini, rakyat Malaysia dilarang dari menunaikan haji,” kata Akhmal Zainudin.- K! ONLINE


Lelaki ditahan rakam gambar pakaian dalam wanita
Oleh SAFINA RAMLI

10 Januari 2022, 6:20 pm
BALIK PULAU – Polis menahan seorang lelaki selepas disyaki merakam gambar seluar dalam seorang wanita di sebuah kompleks beli-belah di Bayan Lepas di sini semalam.
Suspek yang merupakan lelaki tempatan berusia 20-an sebelum itu ditahan orang awam sebelum diserahkan kepada pihak polis.
Ketua Polis Daerah Barat Daya, Superintendan Kamarul Rizal Jenal berkata, suspek direman selama dua hari mulai hari ini bagi membantu siasatan.
“Hasil semakan mendapati suspek tidak mempunyai rekod lampau. kita merampas dua buah telefon, fon telinga dan beg kain tertera perkataan ‘Work Hard’,” katanya dalam satu kenyataan di sini hari ini.
Kes disiasat mengikut Seksyen 14 Akta Kesalahan Kecil 1955. -K! ONLINE


Natasha Hudson sudah tanggal tudung?
Oleh HARYATI KARIM

10 Januari 2022, 6:02 pm
PETALING JAYA – Penampilan terbaharu pelakon Natasha Hudson tidak berhijab dalam gambar yang dimuat naik menerusi akaun Instagramnya semalam mengejutkan banyak pihak, terutama peminat.
Menerusi satu hantaran tersebut, Natasha atau nama sebenarnya Natasha Liana Hudson, 39, memuat naik gambar dan video sedang menjalani aktiviti luncur air di Kuantan, Pahang.
Malah, Natasha dilihat tampil dengan imej tanpa hijab ketika hadir memberi sokongan terhadap Monsoon Wavescape Festival yang berlangsung di Pantai Pelindung, Kuantan baru-baru ini.
Dalam satu lagi hantaran gambar dan video yang dimuat naik sebentar tadi pula, aktres filem Chermin itu hanya dilihat memakai baju-T berwarna putih dan topi berwarna hitam sedang menikmati keindahan pantai di Langkawi.
Sungguhpun begitu, tidak ada sebarang kenyataan daripada pihak Natasha berhubung imej terbaharunya itu, malah ruangan komen Instagramnya turut ditutup.
Perubahan imej Natasha mengejutkan ramai pihak kerana sebelum ini selain berhijab, bahkan pernah berniqab sekitar 2016.

Natasha bagaimanapun tampil dengan imej tidak berniqab selepas mendapat keizinan untuk membuka niqab daripada suami keempatnya, Noor Nashriq Sekarnor.
Untuk rekod, Natasha pernah berkahwin dan bercerai sebanyak empat kali. Perkahwinan pertamanya bersama Mohd. Faiz Mohd. Raih pada 2006 hanya bertahan selama empat bulan.
Diikuti perkahwinan kedua dengan ahli politik, Datuk Shahrin Zahari pada Julai 2007 hanya bertahan selama dua tahun. Namun, menerusi perkahwinan tersebut, mereka dikurniakan seorang cahaya mata perempuan, Neesa Helena, 14.
Natasha kemudiannya berkahwin dengan penyanyi hip hop Khalid Kamal atau Carleed Khaza 15 April 2012. Menerusi perkahwinan bersama Carleed, Natasha dikurniakan dua cahaya mata, Naeema Khaleela, 9, dan Faatimah, 7. Pasangan ini bercerai pada 2018.
Natasha berkahwin kali keempat dengan seorang ahli perniagaan asal Kelantan, Noor Nashriq Sekarnor pada 7 Disember 2018, namun bercerai pada Oktober 2019.
Terdahulu pada Januari tahun lalu, Natasha turut mencetuskan kontroversi apabila mengenakan busana yang tidak selari dengan imej seorang muslimah dalam sebuah majlis pelancaran produk kacantikan.
Dalam acara tersebut, Natasha bukan sahaja menggayakan busana yang seolah-olah menampakkan bahagian bahu tetapi turut mempunyai belahan pada bahagian belakang sehingga menampakkan betisnya. – K! ONLINE


Suami hadiahkan cincin berlian selepas isteri hilang berat badan 75 kg
Oleh KOSMO!

10 Januari 2022, 6:30 pm
TAIPEI, TAIWAN – Seorang wanita dari Taiwan menerima hadiah berupa sebentuk cincin berlian daripada suaminya sebagai ‘ganjaran’  kerana berjaya menurunkan berat badan sebanyak 75 kilogram (kg), lapor program berita Liputan 6 hari ini.
Berdasarkan hantaran yang dimuat naik di laman Facebook, suami wanita itu berkongsikan mengenai bagaimana  isterinya berjaya menurunkan berat badan kepada 55 kg dalam masa dua tahun.
“Dua tahun lalu, isteri bertanya kepada saya, hadiah apa yang saya mahu pada hari ulang tahun kelahiran saya.
“Saya menjawab ‘tiada apa’, namun secara spontan saya bertanyakan kepadanya, sama ada dia boleh cuba menurunkan berat badan demi saya, sekali dalam seumur hidupnya,” tulis lelaki tersebut.
Menurut lelaki itu, selepas dicabar, isterinya berusaha untuk menurunkan berat badan  dengan cara mengamalkan pemakanan yang seimbang.
“Selepas dua tahun, dia akhirnya berjaya menurunkan sebanyak 75 kg daripada 130 kg sebelum ini,” kata lelaki itu.

Isterinya kemudiannya dihadiahkan dengan sebentuk cincin berlian satu karat seperti yang dia janjikan. – AGENSI


Elak guna minyak mengandungi Metil Salisilat pada bayi, kanak-kanak
Oleh MOHD. HUSNI MOHD. NOOR

10 Januari 2022, 6:10 pm
PUTRAJAYA – Ia sesuai untuk orang dewasa namun, jika disapu pada bayi dan kanak-kanak ia boleh menyebabkan keracunan.
Itu pendedahan dibuat Pusat Racun Negara mengenai risiko bahan aktif dikenali sebagai Metil Salisilat (𝗺𝗲𝘁𝗵𝘆𝗹 𝘀𝗮𝗹𝗶𝗰𝘆𝗹𝗮𝘁𝗲) sekiranya ia terdedah kepada bayi dan kanak-kanak.
Antara gejala keracunan Metil Salisilat termasuk loya, muntah, berdengung di dalam telinga, sawan dan koma namun, ia bergantung kepada jumlah pendedahan bahan berkenaan.
Pusat Racun Negara menerusi hantaran di Facebook rasminya berkata, bahan aktif itu biasanya boleh didapati pada produk minyak panas atau minyak urut.
Menurutnya, Metil Salisilat adalah bahan analgesik yang digunakan untuk mengurangkan sakit dan inflamasi pada otot dan sendi.
“Secara farmakokinetik, bahan ini akan meresap ke dalam kulit untuk sampai ke bahagian sakit di dalam badan malah, kepekatan Metil Salisilat di dalam setiap produk berbeza mengikut jenis sediaan bahan ini.

“Bagaimanapun, bahan ini tidak sesuai digunakan pada kanak-kanak terutama pada bayi kerana berisiko menyebabkan keracunan pada bayi.
“Hampir setiap minggu Pusat Panggilan Keracunan Pusat Racun Negara menerima kes keracunan Metil Salisilat yang melibatkan kanak-kanak sama ada secara sengaja atau tidak sengaja,” katanya.
Katanya, lebih membimbangkan, ada pihak yang mengambil kesempatan melariskan jualan produk mengandungi Metil Salisilat untuk rawatan ruam lampin pada bayi walaupun maklumat produk tidak menyatakan sedemikian. – K! ONLINE


Majikan jangan guna orang tengah untuk elak ditipu
Oleh PETAH WAZZAN ISKANDAR

10 Januari 2022, 7:44 pm
PUTRAJAYA – Semua majikan yang ingin menggajikan pekerja warga asing agar tidak membuat sebarang pembayaran melalui orang tengah atau pihak ketiga bagi tujuan mempercepatkan proses permohonan tersebut.
Menteri Sumber Manusia, Datuk Seri M. Saravanan berkata, majikan yang menggunakan khidmat agensi pekerjaan swasta juga perlulah memastikan agensi itu berdaftar dan mempunyai lesen yang diperakui Jabatan Tenaga Kerja Semenanjung Malaysia di bawah Akta Agensi Pekerjaan Swasta 1981.
Katanya, ia adalah untuk mengelakkan daripada berlakunya penipuan oleh pihak yang tidak bertanggungjawab.
“Saya juga ingin mengingatkan majikan yang mahu menggajikan pekerja warga asing agar mengemukakan permohonan sendiri dan berdasarkan kepada keperluan sebenar pekerja asing.
“Kemasukan pekerja warga asing untuk semua sektor pekerjaan telah diluluskan Mesyuarat Jemaah Menteri pada 10 Disember 2021 untuk semua sektor yang dibenarkan bagi penggajian pekerja asing iaitu pertanian, perkilangan, perkhidmatan, perlombongan serta kuari, pembinaan dan pekhidmat domestik,” katanya dalam satu kenyataan hari ini.
Saravanan berkata, sebelum ini, kelulusan telah diberikan untuk kemasukan seramai 32,000 pekerja warga asing bagi sektor perladangan secara pengecualian khas.

Katanya, semua kemasukan ini perlu mematuhi Prosedur Tetap Operasi (SOP) kemasukan pekerja warga asing yang telah diluluskan Mesyuarat Kuartet Menteri Covid-19 pada 14 Disember 2021.- K! ONLINE


Pengikut ajaran ‘flat Earth’ percaya Bumi berlubang seperti donut
Oleh KOSMO!

10 Januari 2022, 7:00 pm
LONDON – Sebilangan pengamal ideologi ‘Bumi mendatar’ percaya bahawa planet ini berbentuk seperti donut yang mempunyai sebuah lubang besar pada bahagian tengahnya, lapor akhbar Daily Star semalam.
Menurut ‘Teori Bumi Donut’ yang dipercayai mereka, Bumi ini berbentuk seperti cincin atau ‘torus’ bagi terma yang kedengaran ‘agak saintifik’.
Teori tersebut mula dikeluarkan oleh seorang pengamal ideologi itu, Dr. Rosenpenis dalam sebuah forum pada 2008, dan ia asalnya dikeluarkan sebagai satu bentuk gurauan.
“Saya menggunakan perisian akademik astrofizikal profesional bagi membina sebuah model Bumi berbentuk donut dengan ruang angkasa yang ‘enak’ dan Bumi yang disaluti dengan ‘gula’,” katanya.
Gurauan itu bagaimanapun berkembang menjadi satu idea yang dipercayai dengan sebilangan pengikut mendakwa bahawa manusia tidak dapat melihat lubang pada bahagian tengah Bumi disebabkan cara cahaya membengkok.
Sementara itu, seorang lagi pengamal ideologi tersebut yang dikenali sebagai Varaug berkata, dia percaya bahawa Bumi berbentuk seperti donut, namun disebabkan cahaya berada dalam bentuk melengkung, keadaan itu sukar dijelaskan. – AGENSI


Bintang Full House, Bob Saget ditemui mati
Oleh WAN AZHAR WAN ABDULLAH

10 Januari 2022, 6:14 pm
MIAMI, Florida – Pelawak Amerika Syarikat yang menghiburkan berjuta-juta penonton menerusi siri televisyen Full House pada tahun 1980-an dan 1990-an, Bob Saget telah meninggal dunia ketika berusia 65 tahun, kata keluarga mendiang semalam.
“Kami amat sedih kerana orang yang kami cintai, Bob meninggal dunia hari ini (semalam).
“Beliau adalah segalanya kepada kami ,” kata keluarga Saget dalam satu kenyataan disiarkan oleh majalah People.
 Saget yang digelar ‘Bapa Amerika’, ditemui mati di dalam bilik sebuah hotel semalam, kata pejabat Syerif Daerah Orange.
Punca kematian masih tidak jelas.
Detektif-detektif berkata, mereka tidak menemui petunjuk insiden mencurigakan atau dadah apabila berada di lokasi kejadian susulan panggilan kecemasan dari Hotel Ritz-Carlton Orlando di mana Saget ditemui dalam keadaan tidak bernyawa, demikian menurut polis.

Beliau dalam sesi jelajah AS dan melakukan pertunjukan di Jacksonville pada malam sebelum mayatnya ditemui.
Saget memuat naik status bahawa dia menyukai persembahan di Jacksonville itu dan meminta peminatnya melayari laman webnya untuk jadual petunjukan pada 2022.
Saget dilahirkan di Philadelphia pada 1956. Mendiang mempunyai tiga orang anak iaitu pasangan kembar Aubrey dan Lara serta Jennifer bersama isteri pertamanya,  Sherri Kramer Saget.
Saget meninggalkan anak-anak dan isteri keduanya,  Kelly Rizzo.- AFP


Sunway buka hospital, pusat beli belah baharu di Ipoh
Oleh KOSMO!

10 Januari 2022, 5:21 pm
Oleh LIYANA RAMLI
IPOH – Landskap pembangunan di Bandar Sunway di sini bakal berubah wajah apabila sebuah hospital swasta bertaraf antarabangsa dan pusat beli belah baharu akan dibina menjelang 2025.
Terletak di kawasan kehijauan di kelilingi bukit batu kapur berusia 260 juta tahun, ia akan memacu status bandar Ipoh sebagai hab pelancongan perubatan.
Pengasas dan Pengerusi Kumpulan Sunway, Tan Sri Jeffrey Cheah berkata, projek pembangunan mega Sunway yang berkeluasan 1,350 ekar (546 hektar) itu bakal menempatkan sebuah pusat perubatan tertiari bernilai RM350 juta.
Jelasnya, hospital berkapasiti 200 katil itu bakal dibuka pada 2024, selari dengan pertumbuhan populasi Ipoh.
“Ia mampu menunaikan peningkatan permintaan terhadap perkhidmatan penjagaan perubatan tertiari melalui pusat kanser yang komprehensif serta tumpuan pada kesihatan wanita dan perubatan gaya hidup kesejahteraan,” katanya.

Jeffrey ketika ditemu bual pemberita hari ini.
Beliau berkata demikian pada sidang akhbar selepas perasmian projek pecah tanah kerja naik taraf sebahagian Jalan Tambun yang dilaksanakan secara usahasama antara kerajaan dan Kumpulan Sunway di sini hari ini.
Majlis perasmian tersebut disempurnakan oleh Menteri Besar, Datuk Seri Saarani Mohamad.
Jeffrey berkata, pembinaan sebuah pusat beli-belah seluas 65,032 meter persegi dengan 2,700 parkir turut dijangka melonjakkan daya tarikan penduduk Ipoh dan pengunjung luar Bandar Sunway Ipoh.
“Pelaburan kumpulan yang bernilai RM2 billion pada beberapa tahun akan datang ini turut merangkumi Sunway Onsen Suites, sebuah suite residensi tiga blok yang mana jualannya telah pun mencapai lebih daripada 90 peratus.
“Ia manfaatkan ekosistem Bandar Sunway Ipoh selaku perbandaran resort bersepadu yang merangkumi hospitaliti, taman tema, komponen komersial dan rekreasi di lokasi strategik,” ujarnya. – K! ONLINE


Keladi 916 Gold hampir menyamai harga Perodua Axia
Oleh KOSMO!

10 Januari 2022, 5:33 pm
PETALING JAYA – Harganya hampir menyamai sebuah kereta Perodua Axia.
Itu antara komen orang ramai apabila melihat satu hantaran mengenai jualan keladi di laman Facebook Kelab Keladi Malaysia.
Menerusi hantaran itu, penjual telah mengiklan keladi miliknya jenis Guinea 916 Gold yang berharga RM30,000.
Penjual itu turut meninggalkan nombor telefon untuk dihubungi sekiranya ada yang berminat.
Difahamkan, keladi tersebut adalah spesies yang jarang ditemui di negara ini dan harga induknya juga boleh mencecahkan ratusan ribu ringgit.
Susulan perkongsian itu, rata-rata netizen telah meninggalkan pelbagai reaksi terhadap hantaran penjual terbabit.

“Cantiknya, biarla dia nak jual RM30,OOO, benda ‘rare’, susah nak jumpa kat mana-mana kebun, kat nurseri pun jarang jual,” tulis Aruna Irani.
Turut meninggalkan komen adalah seorang lagi netizen dikenali sebagai Ahmad Kadir Harun.
“Harga keladi sekarang dan sama seperti harga sebuah Perodua Axia, tapi jika sudah minat ada yang sanggup beli,” tulisnya.
Pada masa sama, netizen turut menasihatkan orang ramai yang mula berjinak menanam keladi supaya memulakan dengan benih yang berharga murah dahulu.
“Kalau tak mampu jangan beli yang besar, beli la anak-anak dulu, insya-Allah mampu, pejam celik pejam celik sekejap sahaja sudah besar,” katanya.-K! ONLINE


Pemegang rekod MBOR cedera jatuh bukit
Oleh NIK NUR IZZATUL HAZWANI NIK ADNAN

10 Januari 2022, 5:20 pm
KEMAMAN – Seorang lelaki warga emas yang merupakan pemegang rekod pejalan kaki solo terjauh negara cedera selepas terjatuh pada ketinggian enam meter ketika sedang mendaki Bukit Pejajat di Telaga Simpul di sini hari ini.
Dalam kejadian pada pukul 9 pagi itu, Sabri Ali, 60, yang juga Duta Kelulut Walk cedera pada bahagian kepala dan pinggang.
Ketua Balai Bomba dan Penyelamat Chukai, Mohd. Zailani Abdullah berkata, mangsa yang berasal dari Kampung Bukit Kluang di sini dikatakan mendaki bukit itu secara bersendirian.
“Sewaktu menuruni bukit yang berbatu tersebut untuk pulang, tali yang digunakannya dikatakan tiba-tiba putus menyebabkan dia terjatuh pada ketinggi enam meter,” katanya di sini hari ini.
Mohd. Zailani berkata, operasi untuk menyelamat lelaki berkenaan agak sukar kerana dia jatuh pada struktur bukit yang berbatu dan curam.
“Mangsa telah diusung melalui lereng bukit yang berbatu sejauh 100 meter dengan dibawa keluar dengan menggunakan bot.

“Jalan laut terpaksa diambil kerana lokasi mangsa terjatuh lebih berhampiran dengan pantai selain laluan darat lebih berisiko,” katanya.
Sebelum ini, Sabri pernah diiktiraf sebagai Pejalan Kaki Solo Terjauh oleh Malaysia Book of Record (MBOR) selepas berjaya menamatkan jarak perjalanan sejauh 2,109.17 kilometer melalui 49 lokasi merentasi 14 negeri pada tahun 2016. – K! ONLINE


Empat lagi aduan kacau ganggu diterima SWCorp
Oleh MOHD. HUSNI MOHD. NOOR

10 Januari 2022, 5:27 pm
PUTRAJAYA – Perbadanan Pengurusan Sisa Pepejal dan Pembersihan Awam (SWCorp) Wilayah Persekutuan menerima empat lagi aduan kacau ganggu membabitkan pencemaran sisa sampah dan kitar semula di beberapa kawasan perumahan di Kuala Lumpur.
Ia membabitkan dua buah rumah berpenghuni dan dua buah rumah tanpa penghuni di Taman OUG, Kuchai lama.
Pengarah SWCorp Wilayah Persekutuan Ummi Kalthum Shuib berkata, pihaknya sudah turun padang bagi meninjau lokasi empat rumah berkenaan sejak dua hari lalu.
Beliau berkata, penghuni daripada sebuah rumah berkenaan sudah mula menjual sisa-sisa yang dikumpul termasuk membersihkan kawasan kediaman mereka.
“Manakala, sebuah rumah lagi akan mula dibersihkan penghuninya mulai esok. Soal siasat terhadap penghuni dua rumah ini mendapati, mereka mengaku mengumpul dan menjual sisa sampah dan kitar semula berkenaan.
“Selain itu, kami juga akan melakukan kerja-kerja pembersihan bagi dua buah rumah tanpa penghuni itu mulai Khamis ini,” katanya menerusi kenyataan hari ini.

Katanya, penghuni dari dua rumah itu juga diberi tempoh sehingga Rabu ini bagi membersihkan kawasan rumah masing-masing jika tidak mahu berdepan tindakan.
Ummi Kalthum berkata, jika gagal berbuat demikian, penghuni boleh dikompaun di bawah Seksyen 76, Akta Pengurusan Sisa Pepejal dan Pembersihan Awam 2008 (Akta 672).
Menurutnya, penghuni juga boleh dihukum denda tidak kurang RM10,000 atau maksimum RM100,000 atau penjara antara enam bulan sehingga lima tahun.
“Kami berharap masyarakat bersama-sama membantu menjaga kebersihan di kawasan masing-masing bagi memberikan keselesaan kepada semua penduduk,” katanya. – K! ONLINE


Makhluk asing akan ditemui dalam tempoh 20 tahun lagi
Oleh KOSMO!

10 Januari 2022, 6:00 pm
LONDON – Seorang ahli astrofizik Britain mendakwa bukti terdapat kehidupan di Planet Marikh akan diperoleh dalam tempoh kurang 20 tahun lagi, lapor akhbar Daily Star semalam.
Menurut Sarah Cruddas, penemuan   itu akan membawa perubahan besar selepas manusia cuba meneroka planet itu dengan menggunakan kenderaan penjelajah angkasa lepas  kawalan jauh selama berdekad-dekad.
“Tempoh 20 tahun ini cukup untuk mengumpulkan bukti bahawa ada penempatan makhluk asing di luar Bumi.
“Hanya ada dua kemungkinan sepanjang tempoh itu iaitu sama ada kita menjumpai makhluk asing atau mereka menemui kita terlebih dahulu,” ujar Cruddas.
Dia turut berpendapat bahawa penduduk  Bumi harus bersedia untuk menerima kedatangan makhluk asing pada bila-bila masa sahaja.
“Kita tidak sepatutnya menolak bahawa kehidupan asing akan menemui kita terlebih dahulu. Ia mungkin telah menemui kita.

“Ini kerana tamadun asing mungkin jauh lebih maju dan itulah sebabnya kemungkinan mereka akan kita dahulu,” katanya. – Agensi


Hujan lebat di Sarawak dan Perak petang ini
Oleh NOR AZIAH MAT NOH

10 Januari 2022, 5:17 pm
PETALING JAYA – Beberapa kawasan di Sarawak dan Perak dijangka mengalami hujan lebat petang ini.
Jabatan Meteorologi Malaysia (MetMalaysia) dalam satu kenyataan di Facebooknya berkata, ramalan hujan lebat dan ribut petir dijangka melanda di sekitar kawasan kedua-dua negeri itu.
“Hujan lebat dan ribut petir dijangka berlaku di negeri Sarawak di sekitar Sri Aman, Betong, Sarikei, Sibu dan Selangau.
“Sementara itu, kawasan lain terlibat termasuk Mukah di Tanjung Manis, Kapit, Bintulu serta Miri,” katanya hari ini.
Jelas MetMalaysia, Perak juga akan mengalami cuaca yang sama di Hilir Perak dan Batang Padang. – K! ONLINE